"Elhuyar Solasaldiak" bideoz bideo

Asteazken honetan amaitu da azken asteotan, Sutegi hausnarketaren eta pentsamenduaren egoitza bilakatu duten "Elhuyar Solasaldiak". Apirilaz geroztik, pandemiak orain arte utzi eta etorkizunean ekar dezakeenaz hausnartzeko aukera izan da.

Elhuyarreko kide Ana Galarraga Aiestaran covid19aren korapiloak deslotzen aritu zen; zaintza eredua izan zuten aztergai Miren Aranguren Etxarte Emagin elkarteko kideak eta Maite Santo Castiello Matiako ordezkariak; pentsamendu kritikoaz hausnartzen aritu zen EHUko filosofia irakasle Agustin Arrieta Urtizberea; ekonomia berreraikuntza ekologikoa hartu zuten ahotan Mirene Begiristain Zubillaga ekonomialariak eta Arturo Elosegi Irurtia biologoak; eta azkenik, "adimen artifiziala hizkuntzan" izan zuten hizpide Xabier Arregi Iparragirre EHUko irakasle eta IXA taldeko kideak eta Xabier Saralegi Urizar Elhuyarreko kideak.

Elhuyarrek eta Usurbilgo Udalak antolaturiko zikloko hitzaldi guztiak Sutegin eskaini dira baina baita zuzenean streaming bidez ere. Ondoko bideoetan jaso dituzte asteotako saioak.


Ipuin kontalaria: Itziar Gamero

Ipuin kontalaria: Itziar Gamero.

Adina: 5-9 urte.

Hizkuntza: Euskaraz.

Ezinbestekoa izena ematea.

Haur Liburutegia itxita egongo da 17:45etik 19:00etara.


Txakurrarekin egindako ehiza txapelketa

Apirilaren 9an, Orion elkartearen eskutik, Txakurrarekin egindako ehiza txapelketa.


Sergio de la Fuenteren erakusketa uztailaren 2ra aurreratu dute

KULTURA // Sergio de la Fuenteren Irudigintza-karikaturak erakusketaren jendaurreko aurkezpena aurreratu egin dute. Uztailaren 2an izango da, Nafarroa 23 estudioan. josemarifotoetxe@gmail.com helbidera idatzi behar da tokia erreserbatzeko. 45 minutuko hiru saio egingo dituzte, 17:15etik aurrera. Erakusketa etzi zabalduko dute.


Gure bizitzak ala zuen jabetzak: ez dago erdibiderik

"Etxebizitza Lege berriak, etxebizitza eskubidea bermatzearen aldarri elektoralistetatik urrun, helburu argia du: langile klasea pobretzen jarraitzea, klase jabedunaren etekinak bermatuko dituen bitartean".

Hego Euskal Herriko hainbat etxebizitza sindikatu elkartu gara Gasteizen. Hiru urte inguru daramatzagu etxebizitzaren arazoari aurre egiten, bakoitzak bere auzo, herri zein hirian. Hala ere, ezagutzera eman nahiko genuke antolakuntza mailan aurrerapauso bat ematea erabaki dugula. Etxebizitzaren aldeko borrokak maila lokalean ezinbesteko garrantzia duen arren, argi dugu lokaletik haragoko jatorria zein eragina duela, eta, beraz, erantzuna ere horren neurrikoa izan behar duela deritzogu, eskalan handiagoa eta konplexuagoa.

"Etxebizitzaren aldeko borrokak maila lokalean ezinbesteko garrantzia duen arren, argi dugu lokaletik haragoko jatorria zein eragina duela"

Hori dela eta batu gara, Etxebizitza Sindikatuen Sarea ezagutzera emateko. Bakoitzak bere tokian tokiko borroketan buru-belarri jarraituko duen arren, aipatutako arrazoiak direla medio, gaurtik aurrera gure gertuko errealitatetik harago arituko den sarea aurkeztera gatoz, urrian ospatu genituen Etxebizitza Topaketetan adostu genuen bezala.

Esan bezala, eremu zabalago eta konplexuagoan antolatuko da sare hau, aipatutako eremua Euskal Herria dela identifikatuz; eta saretze konplexuagoari dagokionez, gure tokian tokiko borrokek ahalbidetzen ez diguten erantzun nahiz eragite maila zabalagoetara iritsi ahal izateko. Hortaz, norabide honetan kokatzen dugu gure lehen agerraldia, berriki onartutako Etxebizitza Legearen inguruko sindikatuon arteko irakurketa bateratua.

Etxebizitza Legearen mugak

Miseriak gero eta gehiago itotzen gaituen honetan, isolatuta nahi gaituzte, ezjakin eta desarmatuta. Baina hiru urte pasa dira Euskal Herriko txoko ezberdinetan etxebizitza sindikatu eta sareak sortu ginela. Desjabetuon behar materialak asetzeko apustua egin genuela, autodefentsa tresnak garatuz, borrokarako baldintzak sortuz eta herri boterea eraikiz. Hiru urte hauetan zehar eskuak zikindu eta hamaika borroka eman ditugu, hainbat porrot eta zenbait garaipenekin, jarraitzeko behar adina indarra eman digutenak. Horregatik, pasa den astean onartutako Etxebizitza Lege berriaren aurrean gure irakurketa plazaratzeko elkartu gara.

"Etxebizitzak eskubide bilakatzeko merkantzia izateari utzi beharko lioke"

Etxebizitza Lege berria onartu zen aurreko astean. Koalizio gobernuak, ERCk eta EH Bilduk bultzatu eta lau haizetara iragarritakoa. Lege horri esker, "etxebizitza ez da negozioa izango, eskubidea baizik" bezalako adierazpen itxaropentsuak irakurri ahal izan ditugu komunikabideetan. Hori dela eta, akordio honen puntuetako batzuk aztertuko ditugu, zirrara justifikagarria ote den ikusteko. Spoiler: ezer ere ez; izan ere, etxebizitzak eskubide bilakatzeko merkantzia izateari utzi beharko lioke, baita jabetza pribatu kapitalista desagertu ere; mahai gainean dagoen erreforma elektoralista xume honetatik urruti, alegia.

Hala ere, lege berriak baditu zenbait hobekuntza eta aldeko ezaugarri batzuk 2022ko lege-aurreproiektuarekin alderatuta. Izan ere, hauek betearazteko erremintak ipiniko balira, klase desjabetuaren zati baten etxebizitzarako sarbidea hobetuko litzateke. Batzuk aipatzearren: etxebizitza-agentzien negozio lotsagarriari mugak ezartzea, jabeen gain eroriz kostuak maizterren mesedetan; "etxegabetze irekien" (data eta ordurik gabekoak) debekatzea, herri erantzuna eta elkartasuna saihesteko terrorismo instituzionalaren tresnetako bat; edo errentismoaren (etxebizitza merkatuaren subjektu nagusietakoa) gaitzaren gaineko esku-hartzea, "jabe handia" izateko irizpide lotsagarriak murriztuz, hamar jabetzatik bostera (hori bai, sinesgaitza badirudi ere, soilik "tentsio guneetan" betearaziko da).

Dena dela, kontzesio txiki hauek langile klasearen garaipentzat saltzen dizkiguten bitartean, Euskal Herriko etxebizitza sindikatuetatik salatu nahiko genuke ez direla nahikoak etxebizitzaren arazoari aurre egiteko. Are gehiago, gure klasearen gehiengoarentzat, arazoa areagotzen jarraituko luke.

"Sinesgaitza deritzogun beste auzietako bat turismoaren industriaren negozioa aipatu ez izana da"

Zentzu horretan, kontraesan agerikoena "alokairuen erregularizazioan" aurki dezakegu. Urteak dira, arazoa minimoki arintzeko eta espekulazioa mugatzeko, alokairuari sabaia jartzea proposatzen gabiltzala askotariko sindikatu eta mugimendu sozialetatik. Legeak, ordea, ez du horrelako ezer egingo, alokairuen prezioen igoerari sabaia jartzen baitie soilik (%2koa 2023rako eta %3koa 2024rako). Beraz, alokairuen prezioek igotzen jarraituko dute, baina modu "kontrolatuan". Hori guztia langile klasearen soldata erreala maldan behera doan krisi kapitalista fase baten baitan, gehiengoarentzat etxebizitza eskuratzea are nekezagoa izatea eragingo duena hain zuzen ere. Gainera, salbuespenak egongo dira, jabeek espekulatzen eta tranpak egiten jarraitzeko aukerak ahalbidetuz ("berritze lanak" egin direla adieraziz, alokairua %10ean igo daiteke, esate baterako).

Sinesgaitza deritzogun beste auzietako bat "turismoaren industriaren" negozioa aipatu ez izana da, etxebizitzaren espekulazioaren eta desjabetzaren eragile nagusietako bat, zalantzarik gabe. Testua "tentsio guneen" eta "tentsiorik gabekoen" arteko desberdintasunez ari da behin eta berriro (hau da, espekulazioaren ondorioz, etxebizitza merkatua "kontrolik gabe" dabiltzan guneak), eta ez da inongo neurririk hartzen auzo horietan "kontrol eza" eta "tentsioa" eragiten duen sektorearen aurrean: hotelen, pisu turistikoen, AirBnb-en, aldi baterako alokairuen eta abarren bitartez, gure auzoak gentrifikatzen zein turistifikatzen eta auzokideak kanporatzen ari den turismoaren industria, alegia.

"Negozio kapitalista eta burgesiaren irabazi tasa bermatzeko bidea izango da berriro ere etxebizitza berrien eraikuntza"

Legearen beste alderdi esanguratsuetako bat 100.000 etxebizitza eskuragarriren eraikuntza da, Espainiako Estatuan lau milioi etxebizitza huts dagoen bitartean; soilik Euskal Herrian 275.000. Datu horiei erreparatuta, argi dago etxebizitza eskuraezintasunak ez datzala horren faltan, jabetzaren animazioan eta banaketan baizik. Garapen eta krisi ekologikoaren testuinguruarekin talka egiteaz gain, negozio kapitalista eta burgesiaren irabazi tasa bermatzeko bidea izango da berriro ere etxebizitza berrien eraikuntza. Azken finean, elkarlan publiko-pribatuaren esanahia hurrengoa da: finantziazio publikoa (galeren sozializazioa) eta irabazi pribatuak (etekinen pribatizazioa).

Etxebizitza arazoa, eguneroko tragedia

Gehien kezkatzen gaituen beste aferetako bat ez da legeak bere baitan barnebiltzen duena, baizik eta ezkutatzen dituen errealitateak: gaur gaurkoz, etxebizitza arazoak pairatzen ditugunon gehiengoari muzin egiten baitio lege honek. Etxebizitzaren arazoak orokorrean langile klaseari eragiten badio ere, gure praktikak erakutsi digu desjabetuon geruza batentzat eguneroko tragedia bilakatzen dela problematika hau. Gehiengoa kontratu barik bizitzera behartuta gaude, errolda eskuratzeko ordaindu behar izatera, gehiegizko berrakuratze kontratuak onartzera eta instituzio zein higiezinen arrazakeriari aurre egitera, jabeengandik modu askotariko mehatxu eta indarkeriak jasoz.

"Lege berriak ez ditu geruza prekarizatuenak kontuan hartuko"

Gure hirietan ematen diren etxegabetzeen gehiengoa estatistika ofizialetan zenbatzen ez direla dio gure esperientziak. Hau da, ezkutuko etxegabetzeak dira, indarkeria horietatik eratorriak eta instituzioekin elkarlanean. Hori horrela, lege berriak ez ditu geruza prekarizatuenak kontuan hartuko, Atzerritarren Legearen ondorioak pairatzen ditugunak esaterako. Lege berriak ez du inongo eraginik izango jabeek maizterrongan dituzten botere harremanetan, eta indarkeria horiek guztiak bere horretan mantenduko ditu: hots, ikusezinak are ikusezinago izango dira eta ahotsik gabeen ahotsak oraindik eta gehiago isilaraziko ditu hauteskunde propagandaren ondorioz.

Eraginkortasuna zalantzan

Bukatzeko, lege berriak jasotzen dituen neurri positibo gutxi horiek izan dezaketen eraginkortasunak ere kezkatzen gaitu. Hego Euskal Herrian bi Etxebizitza Lege ditugu jadanik (EAEkoa eta Nafarroakoa), etxebizitza eskubidea bermatzeko eta horren negozioa mugatzeko asmoa adierazten dutenak; neurri horiek indarrean jartzeko erreminta zehatzik ezarri gabe. Borondate oneko adierazpenak eta funtsik gabeko propaganda besterik ez, beraz. Zentzu horretan, ikusteko dago jabeei, putre-funtsei eta higiezinen agentziei dagozkien betebeharrak betearazteko neurri zehatzak zeintzuk izango diren oraingoan, baita horiek ez betetzekotan ezarriko zaizkien zigorrak.

"Etxebizitzaren aldeko borroka desjabetuon lubaki bihurtzera goaz, tokian tokiko borroketatik, borroka komunetarako bidea elikatuz"

Hitz gutxitan esanda, Etxebizitza Lege berriak, "etxebizitza eskubidea bermatzearen" aldarri elektoralistetatik urrun, helburu argia du: langile klasea pobretzen jarraitzea, klase jabedunaren etekinak bermatuko dituen bitartean.

Horregatik guztiagatik, borroka honekiko gure konpromisoa berretsi nahi dugu. Badakigu etxebizitza eskubidearen konkistan aurrerapausoak emateko arma eraginkor bakarrak antolakuntza eta borroka direla. Isolatuta nahi gaituzte, ezjakin eta desarmatuta, baina honek ez dauka atzera bueltarik.

Desjabetuon behar materialak asetzen jarraituko dugu, amorruan antolatzen eta herri boterea eraikitzen. Etxebizitzaren aldeko borroka desjabetuon lubaki bihurtzera goaz, tokian tokiko borroketatik, borroka komunetarako bidea elikatuz.

Haien jabetzak ala gure bizitzak, ez dago erdibiderik!

Iritzi artikulu hau argitaratzean, ALEAk ez ditu bere gain hartzen egileak adierazitako iritziak, ezta horiekin lotutako erantzukizunak. Zure iritzia bidali nahi baduzu, idatzi erredakzioa@alea.eus helbide elektronikora.


Teruelera bidaia antolatu du Baigerak apirilerako

Apirilaren 3tik 7ra egingo dute irteera, eta hainbat herri bisitatuko dituzte, tartean, Teruel, Molinos, Albarracin, Mirambel, Cantavieja eta Iglasuela del Cid. Autobusez egingo dute bidaia, eta antolatzaileek jakinarazi dutenez, Baigerako bazkide ez direnek ere irteeran parte hartzeko aukera izango dute.

Azpeitiko Baigera jubilatuen eta pentsiodunen elkarteak Teruelera bidaia antolatu du apirilaren 3tik 7ra bitarterako –bost egun eta lau gau–. Bidaia autobusez egingo dute, eta irteeran zehar Terueleko (Espainiaa) hainbat herri bisitatuko dituzte: Teruel, Molinos, Albarracin, Mirambel, Cantavieja eta Iglasuela del Cid, besteak beste.

Dagoeneko ireki dute bidaian parte hartzeko izen-ematea, eta interesa dutenek Azpeitiko Halcon bidaia agentziarekin jarri beharko dute harremanetan. Baigerak jakinarazi duenez, "bidaia irekia" izango da, eta Baigerako bazkide ez diren herritarrek ere izena eman ahalko dute Teruelera antolatutako irteeran.

Era berean, Baigerak jakinarazi duenez, ekainean Italiara antolatu duen bidaian parte hartzeko zenbait leku geldintzen direla oraindik.


Donostiako Musika Hamabostaldiak lau kontzertu eskainiko ditu doan

83. Donostiako Musika Hamabostaldiak doako lau kontzertu eskainiko ditu bere inaugurazio egunean, abuztuak 2an. Kontzertu horien protagonistak Trio Artio, Liana Gourdjia eta Josu Okiñena, Kea Ahots Taldea eta Oñatiko Ganbara Abesbatza izango dira. Eguneko lehen bi kontzertuak eguerdiko 12:ooetan izango dira, Udaletxeko Batzar Aretoan eta Kursaaleko Foyerran. Udaletxean Trio Artio taldea ibiliko da, Judith Fiedl biolinista austriarrak, Christine Roider biolontxelo-jotzaile alemaniarrak eta Johanna Estermann pianista austriarrak osatzen dutena. Hirukoteak Beethoven eta Brahms konpositoreek piano hirukoterako idatzitako piezak eta Mel Bonis konpositoreak konposatutako Soir-Matin erromantikoa interpretatuko dituzte.

Kursaaleko Foyerran Liana Gourdjia biolonista eta Josu Okiñena pianista egongo dira. Kontzertu honetan Jesus Guridi, Gabriel Erkoreka eta Pascual Aldave euskal konpositoreen lanak landuko dituzte, George Greshwin konpositorearen Porgy and Bess operaren biolin eta pianorako J. Heifetzen transkripzioarekin eta Schubert-en Fantasia do Maiorrean lanarekin batera. Arratsaldeko 18:00etan berriz, Udaletxeko Batzar Aretoan Kea Ahots taldea egongo da. Sorozabal konpositore donostiarraren hainbat kantu emango dituzte bere 125.urteurrenean Enrique Azurza zuzendariaren gidaritzapean eta June Agirreren gitarrak lagunduta. Oñatiko Ganbara Abesbatzak gaueko 20:30etan eskainiko du bere kontzertua San Vicente Elizan. Aitor Blain zuzendariaren gidaritzapean nazioarteko naiz euskal konpositoreen lanak eskainiko dituzte bere “Inspiratio” izeneko programan, XVI. mendetik XX.erako obrekin.

Doako kontzertu hauetaz gain, hurrengo egunetan kontzertu ugari eskainiko ditu Donostiako Musika Hamabostaldiak abuztuaren 28rarte. Egitaraua hemen ikusi dezakezue.


Larunbatera arte, hodeirik ez

Eguzkia mantenduko da egunotan, goizean goiz hotza izango den arren.

Giro eguzkitsua izango dugu gaur, behin goizetako lainoak altxatuta. Haizeak hegoaldetik joko du, baina, halere, horrek ez du ekidingo egunaren hasiera eta amaiera zinez hotzak izatea. 3-19 arteko tenperaturak espero dira.

Bihar tenperatura moderatuagoa izango dugula dio Euskalmetek: 7 eta 19 gradu artekoa. Hodeiren bat egon liteke, baina eguzkitsua izango da ostirala ere. Egunaren bigarren partean iparraldetik joko du haizeak.

Larunbaterako, berriz, hodeiak etorriko omen dira, baina, halere, oskarbi mantenduko da gehienean. Norabide aldakorreko haize ahula ere iragarri dute, tarte bizi batzuekin. 8 eta 17 gradu artekoa espero da termometroa.


Bigarren eskuko azoka, pintxo dastaketa eta jolasak izango dira larunbat goizean Azkoitian

Gazteak eta Garapena taldeak antolatu du egitasmoa, Alai Batza aisialdi taldeak lagunduta. 10:00etatik aurrera etxean egindako pintxoak eta postreak eraman ahal izango dituzte herritarrek plazara.

Bigarren eskuko azoka, pintxo dastaketa eta jolasak izango dira larunbat goizean Azkoitian, Gazteak eta Garapena taldeak antolatuta eta Alai Batza aisialdi taldeak lagunduta. 10:00etatik aurrera etxean egindako pintxoak eta postreak eraman ahal izango dituzte herritarrek plazara, eta ondoren salgai jarriko dituzte horiek. Horrez gain, bigarren eskuko merkatua jarriko dute plazan bertan, eta Alai Batzako kideek azaldu dutenez, dagoeneko hasi dira materiala jasotzen. Liburuak, diskoak, panpinak, jolasak eta abar ari dira Floreaga ikastetxean jasotzen, eta herritarrek ostirala bitartean eraman ahal izango dute materiala, 09:00etatik 13:00etara eta 15:00etatik 18:00etara bitartean. Azokan saltzen dutenarekin eta pintxoekin biltzen duten dirua Ekuadorrera eta Haitira bidaliko dute; izan ere, bi herrialde horietan lurrikarek hainbat kalte eragin dute. Alai Batzako kideek eskerrak eman dizkieten azokarako-eta laguntza eman dieten harakinei, okinei, elkarteei, tabernariei eta herritarrei. Azken urteetan maiatzean antolatu izan dute egitasmoa, baina agenda arazoak tarteko aldatzea erabaki dute.


Sortuk salatu du «jarduera zilegi eta legezkoak kriminalizatzen» ari direla

Arkaitz Rodriguezek gogorarazi du presoen harreren aurkako ekinaldiak fiskaltzarenak eta Guardia Zibilarenak izan direla, eta ez dagoela Auzitegi Nazionalaren auto bakar bat harrerak zigortzeko.

Euskal presoei espetxetik irtetean egiten zaizkien harrera ekitaldien antolaketan zerikusia dutelakoan, Espainiako Guardia Zibilak Kai Saez de Egilaz eta Pipe San Epifanio atxilotu zituen joan den astean. Gisa bereko hirugarren polizia operazioa izan zen, eta, gaur, Sortuk agerraldi bat egin du, operazio horien inguruko irakurketa egiteko. Besteak beste, Arkaitz Rodriguez Sortuko idazkari nagusiak ohartarazi du, presoen harrera ekitaldien aurka eginda, «jarduera zilegi eta legezkoak kriminalizatzen» ari direla.

Agerraldian izan dira, Rodriguezez gain, hiru operazioetan atxilotutako sei lagunak; Saez de Egilaz eta San Epifanio, baina baita Antton Lopez, Oihana San vicente, Haimar Altuna eta Oihana Garmendia ere. «Guztiak Sortukoak eta guztiak auzi horretan jopuntuan daudenak», azaldu du Rodriguezek, eta salatu «auzi politiko berri bat eraikitzen» ari direla, «preso politikoei egiten zaizkien harrerak aitzakiatzat hartuta». Gainera, «eraso» horri gehitu dio datorren astean Madrilen hastekoa den 13/13 auziko epaiketari, «biak direlako auzi politikoak eta biek dituztelako oinarrian jarduera politiko antzekoak; jarduera politiko zilegi eta legezkoak». Presoen asistentzia eta eskubideen defentsa zigortu nahi dutela uste du Sortuk, nahiz eta Auzitegi Nazionalak legezkotzat jo izan dituen jarduera horiek.

Rodriguezek bost ideia plazaratu ditu operazioon inguruan. Batetik, galdetu du nor dagoen auzi horren atzean, eta zein helburu duen: «Orainidik ez dago auto judizial bakar bat ere. Hiru operazio egon dira orain arte presoei egiten zaizkien harrerak aitzakiatzat hartuta, eta hiruretan bulkada Guardia Zibilarena eta Auzitegi Nazionalaren fiskaltzarena izan da. Baina ez dago auto judizial bakar bat ere». Bigarrenik, testuinguruari erreparatu dio, eta gogorarazi du atxiloketa horiek gertatzen ari direla espetxe politika «normalizatzen» ari den testuinguru batean: «Horrek garbi adierazten du Espainian estatu sakon esaten diogun hori, botere faktikoak, estoldak, beren esku dagoen guztia egiten ari direla bakearen eta bizikidetza demokratikoaren bidean ezein urrats egin dadin galarazteko».

Ildo horretan, Sortuk uste du harreretan fokua jartzen dela bi arrazoi direla medio: batetik, «ezkutatu» nahi delako «preso politiko horiei salbuespenezko espetxe politika aplikatu eta aplikatzen zaiela»; eta, bestetik, «ezkutatu nahi delako estatuaren biolentziaren inpunitatea». Izan ere, Rodriguezen esanetan, «preso politikoen harreraz hitz egiten bada, preso daudelako da; beren erantzukizunengatik ordaindu dutelako». Eta, hori horrela, zera galdetu du: «Zenbat ordaindu dute estatuaren biolentziaren arduradunek? Zenbat gerra zikinaren arduradunek edo torturatzaileek? Zero. Hemen afera ez dira harrerak; arazoa da estatu biolentziaren eta arduradunen inpunitatea».

Bestalde, operazioaren «erantzukizuna» Auzitegi Nazionaleko fiskaltzatik eta Guardia Zibiletik harago kokatu du Rodriguezek: «Atxiloketetan ardura daukate preso politikoen harrera horiek kriminalizatu eta kriminalizatzen dituztenek; presoen asistentzia eta eskubideen defentsa kriminalizatzen dutenek». Hortaz, dei egin die «ez dezaten elikatu bakearen etsaien agenda. Utz diezaiotela kolaboratzeari bakearen etsaiekin».

Aietetik hamar urtera

Urrian dira hamar urte ETAk bere jarduera armatua behin betiko amaitu zuenetik, eta efemeridea ere gogoan izan du Rodriguezek: «Espainiak jarraitzen du auzi politikoak eraikitzen, Guardia Zibila bidaltzen euskal herritarrak atxilotzera eta jazartzera». Sortuko idazkari nagusiak galdetu du noiz desagertuko den «estatuaren biolentzia», eta erantsi badela «garaia Espainiako Estatuak ere egin dezan bere garaian ETAk egin zuena: ekuazio politikotik bere indarkeria ateratzea. Bada garaia auzi politiko honi aterabide demokratiko bat emateko hautua egin dezan».

Azkenik, Rodriguezek ziurtatu du Euskal Herriak «erabakia» duela «elkarbizitza demokratikoan bizitzea. Inork ez du hori zapuztuko; askatasuna eta bakea nahi dituelako eta bide horretan determinatuta dagoelako». Hori horrela, herritarrei dei egin die bide horretan ez dezaten «etsi», eta larunbatean 13/13 sumarioa salatzeko Bilbon eta Donostian egingo dituzten manifestazioetara batu dadin: «Exijitzeko gatazka politikoari aterabide justu eta demokratiko bat eman dakion».


"Nire adinarekin sekulako ilusioa eta poza da podiuma egitea"

Nerea Amilibia bigarren helmugaratu zen T3T proban. Eskualdeko lehena izan zen zizurkildarra.


Denbora da epaile onena

Nork epaituko du epailea? | Larru beltzak | Autoekoizpena.

Askotan esan izan da gazteak direla musikaren oraina eta etorkizuna; gazteei lekua egin behar zaiela haiek dituzten kezka eta musika estiloak adierazteko. Baina, era berean, onartu beharra dago zoritxarrez ez dagoela horrenbesteko ‘itxaron zerrendarik’ eta edozeinek –adinaz harago– daukala eskubidea barruan daukana ateratzeko.

Azken hamarkadetan argi ikusi da Oñatin punkak presentzia handia izan duela. Horren erakusle argia da Oñatiko rockaren historia ederki errepasatuta Iñigo Biain Berraondok idatzitako Alanbre-hotsa eta jazbana. Oñatiko rockaren historia txikia liburua.

Hori esanda, herrian punk giroan aritu izanagatik eskarmentua daukan boskote batek talde berria sortu du: Larru Beltzak. Underground giroan zeresana emandako taldeetan aritutakoak dira bostak; hala nola, Sospechosos, Golpe de Estado, Papalagi, Antihumano, CC627 eta beste batzuetan. Eta oraingoan ere, ez genuen kontrakoa espero, punka da esku artean dakarten proposamenaren oinarria, baina baditu ñabardura asko. Naiarak oso modu garbian abesten du, eta estreinako disko honetarako idatzitako hitz esanguratsuak merezi beste nabarmentzen dira. Melodia itsaskorrak landu dituzte, ‘gutxiago gehiago da’ leloari jarraituta ihes egin diote punkaren garraztasunari eta gitarren gehiegizko presentziari. Iraganeko soinua landu dute.

Dena lehertu baino lehen hasiera ederra da: antzinako soinua daukan punk melodikoa, sarkorra. Bidejokoetan hardcore melodikoa eta punk-rock gitarreroa ezkontzen dituen pieza borobila. Nork epaituko du epailea? Altsasuko gazteen aldeko eta mendekuaren kontrako deiadar oso-oso melodikoa. Bizitzaren gidoia The Boys-en arrasto handia daukan punk sarkorra. Zertarako? punk-rock-and-rolleroa. Hortik aurrera diskoan kantei amorrua eta indarra gehitzen zaie: Erretzen nau azkarragoa da, ukitu ilun eta erritmo zein armonia jostariak ditu. Ehortzi nahi nauzue-k denetatik dauka: rock urbanoaren zantzuak, 77ko punkaren leloak… Bukatzeko, Bidai luze bat ia-ia Commando 9mm-ri gorazarrea da; melodia borobila badu ere, punkaren ostia txarrena dauka.


Ziklomotorrek IATa pasa ahal izango dute Errenterian

Ekainaren 16an eta 23an, 08:30etik 14:15era, ziklomotorrentzako IAT zerbitzua eskainiko du Grupo Itevelesa enpresak bere unitate mugikorrarekin Masti-Loidi poligonoko Udaltzaingoaren instalazioetan.

IAT zerbitzua pasatzeko, interesdunentzat beharrezkoa izango da aurrerapen nahikoarekin hitzordua eskatzea 943 62 63 00 telefonora deituta.


Elkarretaratzea egingo dute gaur osasungintza publikoa indartzea eskatzeko

Sindikatuek eguerdian deitu dituzte elkarretaratzeak. Zumaian bigarren kontzentrazio bat egingo da, 19:00etan.

Osakidetza pairatzen ari den "kolapsoaren eta utzikeriaren" aurrean, lehen mailako arreta indartzeko eskatuko dute gaur, 19:00etan, Zumaiako anbulatorioan.

Eguerdian deitu dituzte sindikatuek osasungintza publikoa indartzearen aldeko elkarretaratzeak, eta, ildo beretik, arratsaldean beste deialdi bat egingo dute Zumaian, osasun zentroaren aurrean.


Kukulaisi euskaltzaleen topagunea sortu da, euskarazko aisialdia artikulatu eta garatzeko

Hamalau euskara eta aisialdi elkartek osatu dute federazioa, eta horien artean dago Soraluzeko Kukumixo aisialdi taldea ere. Euskaltzaleen Topagunean biltzen diren eta aisialdia lantzen duten euskara elkarteen indar metaketa da zapatuan Elgoibarren egindako eratze batzarraren osteko agerraldian aurkeztu zutena. (Testua eta argazkiak: barren.eus)

Eratze batzarreko hitz hartzeetan euskarazko aisialdiak hizkuntzaren garapenean duen garrantzia azpimarratu dute. Hezkuntza formalak duen funtsezko papera ahaztu gabe, aisialdia adin guztietako pertsonen sozializazioan ezinbesteko elementua dela eta hizkuntzaren normalizazioan ere ekarpen handia egiten duela aipatu dute. Horregatik, aisialdi arloan egiten diren proiektu ugarien artikulaziorako eta garapenerako tresna modura aurkeztu da federazio berria.

Federazioaren sorreran euskara elkarteen mugimenduko elkarte eta eragileak batu badira ere, topagune berriaren ordezkariek azpimarratu dute euskarazko aisialdia garatzen duten bestelako elkarteei ere zabalik dagoela. Era berean, nabarmendu dute lehen eratze batzarrean Araba, Bizkaia, Gipuzkoa eta Nafarroako elkarteek parte hartu badute ere, federazioa Euskal Herri osoko eragileak biltzeko sortu dela.

Hamalau elkarte

Hamalau dira Kukulaisi federazioan parte hartuko duten elkarteak: Usurbilgo Noaua! euskara elkartea, Getxoko Bizarra Lepoan euskara elkartea, Hernaniko Dobera euskara elkartea, Euskarabentura elkartea, Gasteizko Geu elkartea, Ordiziako Hitzaro euskara elkartea, Bergarako Jardun euskara elkartea, Atarrabiako Karrikaluze euskaldunon elkartea, Lasarte-Oriako Ttakun kultur elkartea, Arrasateko Txatxilipurdi elkartea, Deustuko Berbaizu euskara elkartea, Durangoko Berbaro euskara elkartea, Soraluzeko Pil Pilean Euskaltzaleen Elkartea eta Elgoibarko Izarra Euskaltzaleon Topagunea. Horiez gain, Euskal Herriko Euskaltzaleen Topaguneak eta Kultur Kabia aisialdiko zerbitzu enpresak ere parte hartu dute federazioaren eraketan.

Jatorrizko albistea bere osotasunean irakurtzeko, egin klik hemen.


Astelehentxutxuren erreleboa hartu dute belaunaldi berriek

Gazte desberdinen elkargune izateko asmoz sortu zen duela 10 urte Astelehentxutxu. Gazteak komunikatzeko helburu nagusiagaz eta gazteak lokaletatik irtenaraziz beste aisialdi eredu bat sortzeko asmoz erabaki zuten Urriko Azken Astelehenaren aurreko zapatua gazteentzako egun modura antolatzea. 2017an utzi zioten eguna ospatzeari, baina belaunaldi berriek Astelehentxutxu berreskuratu dute, egunaren esentziari, balioei eta oinarriei helduz. Beraz, busti egingo dira gazteen egunean, “busti harremantzeko, saretzeko eta elkarrekin batzeko”.

Belaunaldi berrri askok Astelehentxutxu berreskuratzeko “gogoa” erakutsi dutela diote antolatzaileek, baita “gazte desberdinen artean” helburu hori bete dutela ere: “Asanblada ireki batera deitu zen, gernikako gazte desberdinak bertaratu ziren, eta, azkenean, denon artean erabaki dugu eguna antolatzea”.

Denetariko gazteak biltzeko eguna da Astelehentxutxu, belaunaldi guztietakoak elkartzekoa, eta hori bilatu dute aurtengoan ere. “Astelehentxutxuren asmoa da denetariko jendea batzea lortzea, belaunaldi guztietakoa, eta batez ere belaunaldi berrietakoa. Hori da garrantzitsuena. Saiatu gara belaunaldi gazteei zer den astelehentxutxu azaltzen, eta eguna bera antolatzera bultzatzen. Belaunaldi berriei erakutsi gura diegu badagoela gauzak autogestionatzeko modu bat, eta euren parte hartzea bultzatu gura dugu”, adierazi dute.

Izan ere, gogoratu dute hori zela sorreratik jaiaren asmo nagusia. “Urriko Azken Astelehenaren aurreko zapatuan beti egon da jaia udalerrian, baina momentu jakin batean, Pasealekuko gaztetxe zaharrean batzen ziren gazteek gazteentzako jai bat antolatzea erabaki zuten, gazteak komunikatzeko tresna gisa. Sasoi horretan lokalen tradizio handia egoten zen udalerrian, eta lokaletatik gazteak ateratzea zen helburua, elkarrekin komunikatzeko eta kuadrilla ezberdinek batzeko”, gogoratu dute.

Orain, filosofia eta jai eredu beragaz berreskuratu dute eguna, gazteak euren artean komunikatzea eta elkarren berri edukitzea helburu hartuta. “Kalea gazteona ere badela erakutsi gura dugu”, nabarmendu dute. Hala, balio euskalzaleei eta parte hartzaileei erreparatuta prestatu dute jaia: “Jai eredu desberdin bat sortzeko beharrizana ikusi dugu eta antolatzea erabaki dugu”.

Egutegian gorriz markatutako jai egun horietakoa da Astelehentxutxu, eta gazteek Merkatu plaza betetzea espero dute antolatzaileek: “Gazte asko elkartu gara, eta badakigu jendea bertaratuko dela, baina ez dakigu zenbat etorriko diren. Belaunaldi berri asko daude Astelehentxutxu zer den ez dakitenak, baina aurtengoa ondo ateratzen bada, aurrera jarraitzea eta ahalik eta jende gehien batzea da asmoa. Uste dut Merkatu plaza beteko dugula, ez dakit zein kopurutan, baina beteko dugu”.

Astelehentxutxuren esentzia mantentzeko asmoz, paella lehiaketari eutsi diote. 10:00etan zabalduko dute infogunea, 12:00etan prestaketa gunea, eta 14:00etan aurkeztu beharko dira prestatutakoak. Gero, Bixok Bat taldearen akustikoa egongo da jan osteko egonaldia girotzeko, eta bingo musikatuak, mus eta briska txapelketek eta Beer Pong txapelketak hartuko dute lekukoa.

Aurreko urteetan legez, gunearen garbiketa bermatzeko asmoz, parte hartzaileek 20 euroko fiantza ordaindu beharko dutela gogorarazi dute antolatzaileek. Diru hori bueltatu egingo diete, “bazkaltzeko gunea garbi dagoela ziurtatu eta gero”.

“Kalea gazteena ere bada”.

Jan eta gero, musika kontzertuak egongo dira Astrako aparkalekuan, lehenengoz. Astelehentxutxuko antolatzaileek gazteak herrigunera bideratu gura zituzten iluntzean, kontzertuekin gozatzeko asmoz, eta Astra inguruan egingo dute hori.

Hala ere, salatu dute udalak erraztasunak eman beharrean, “arazoak” baino ez dizkietela jarri: “Kalean ekitaldiak antolatzeko gure eskubidea aldarrikatzen dugu. Ekitaldi bat antolatzeko laguntza eskaini beharrean, arazoak baino ez dizkigu eman”.

Gazteei egun handira bertaratzeko deia egin diete, “ondo pasatzeko egun oso polita delako”. Diotenez, gazteak hurreratuz gero, “egun borobila” izango da.

EGITARAUA

Merkatu plazan.

10:00. Infogunea zabaldu.

12:00. Prestaketa gunea zabaldu.

14:00. Paellak aurkeztu.

14:30. Jangunea zabaldu.

15:30. Bixok bat akustikoa.

16:30. Bingo musikatua, mus eta briska txapelketak eta Beer-pong txapelketa.

17:30. Paellen sari banaketa.

Astrako aparkalekuan.

20:00. Kontzertuak, Astrako aparkalekuan: Jonan Erreape & L Mental, Xsakara, DJ Zugez, Ramix Dj eta Unzu Gorrita.


Euri jasen gainetik

Ez zen eguraldirik onena izan Tolosako zezen plazara joan eta emanaldia ikusteko, baina tolosarrek musika, dantza eta doinu ederrez gozatzeko aukera izan zuten San Joan bezpera egunean.

Tolosan festa handiak ospatu ohi dira sanjoanetan, baina jakina den moduan, osasun egoera tarteko beste moduko bateko festak ari dira ospatzen.

Atzokoan, San Joan bezpera izanik, ez zuten hutsik egin Tolosako Udal Musika Bandak, Udaberri dantza taldeak eta Hodeiertz abesbatzak. Tokiz aldatuta, zezen plazan eskaini zuten ikuskizuna. Euri jasen gainetik, tolosarrek festarako edota musikaz eta dantzez gozatzeko gogoa erakutsi zuten. Emanaldi guztian ia ez zuen atertu ere egin, baina ikusleek bilatu zuten aterpea.

Tolosako Musika Bandaren kantu baten ostean etorri zen Udaberri dantza taldearen emanaldia. Bukatzeko, eztarriak prest igo ziren Hodeiertz abesbatzako kideak.


Eskolatik gorengo mailara

Martxotik aurrera Espainiako Ohorezko Mailan arituko da Izaga taldea, baldin eta Nafarroan softboleko zelai homologatu bat egiten bada. 2016an Izaga ikastetxeko eskolaz kanpoko ekintza gisa hasi zen, eta egun 60 neskatik gora ditu taldeak.


Santiotan kantari kantujira Santiago egoitzan

Santiotan Kantari ekimena goizean udal pilotalekutik irten da eta lehen geldialdia Santiago egoitzan egin du; han eskaini dituzte lehenengo kantuak.


Errusiak Ukrainan okupatutako lurraldeetan erreferendumak egitekoak dira

Luhanskek, Donetskek eta Khersonek iragarri dute hilaren 23tik 27ra egingo dutela galdeketa. Herritarrei galdetuko diete ea Errusiako Federazioarekin bat egin nahi ote duten. Zaporizhia eskualdean ere egin nahi dute erreferenduma. Kremlinek begi onez hartu ditu kontsultak.

Inbasioaren ondorioz Errusiak okupatutako lurrak atzera berreskuratzeko kontraerasoa hasi zuen Ukrainako armadak duela aste batzuk. Azken hilabeteetan kontrolpean izandako eremuetako batzuk galtzen hasi da Errusia Ukraina ipar-ekialdean eta hegoaldean, eta, horiek horrela, Moskuren menpe dauden Ukrainako lurraldeetan erabaki bat hartu dute: erreferendumak egitea herritarrei galdetzeko ea nahi duten haien lurraldea Errusiako Federazioan sartzea. Donetsk eta Luhansk Donbassko herri errepublika errusiazaleek iragarri dute hilaren 23tik 27ra egingo dutela galdeketa, eta, RIA Novosti Errusiako berri agentziaren arabera, Donetskeko lider Denis Puxilinek eskatu dio Vladimir Putin Errusiako presidenteari auzia «ahalik eta lasterrena» har dezala kontuan, baldin eta erreferendumeko emaitzan baiezkoa ateratzen bada. «Eta ez daukagu zalantzarik hala izango dela». Errusiak Ukraina hegoaldean okupaturiko Kherson eskualdean ere data horietan egitekoak dira galdeketa, eta Zaporizhian ere asmo hori dute. Kremlinek begi onez hartu ditu. Ukrainako Gobernuak, adierazi du, ordea, «xantaia» egiten ari dela Errusia.

Errusiako albiste agentziek kaleratu dutenez, hau izango da Luhanskeko erreferendumean egingo duten galdera. «Nahi al duzu Luhanskeko herri errepublika Errusian sartzea Errusiako Federazioko subjektu gisa?». Luhanskeko legebiltzar errusiazaleko presidente Denis Miroxnitxenkok azaldu du bost egun beharko dituztela kontsulta egiteko —ostiral honetatik hurrengo asteartera—, bozketarako beharrezko baldintzak bermatze aldera. Donetskeko eta Luhanskeko herri errepubliketako legebiltzarrek atzo onartu zituzten erreferendum bat egitearen aldeko mozioak. NATO Ipar Atlantikoko Itunaren Erakundeko idazkari Jens Stoltenbergek ohar batean salatu du «gezurrezkoak» direla erreferendumak, eta Putini leporatu dio «gerra areagotzea». AEBek ere galdeketak kritikatu dituzte.

Kontuan hartu behar da otsailaren 24an Moskuk Ukrainako inbasioa hasi baino egun batzuk lehenago Errusiak Donetsken eta Luhansken independentzia aitortu zuela. 2014az geroztik Ukrainako armadaren kontra Donbassen borrokan aritutako milizia errusiazaleak babestu izan ditu Kremlinek, baina, behin bi herri errepublikak independentetzat jota, aukera ere bazuen tropak Ukraina hego-ekialdeko eremu horretara bidaltzeko.

Orduan, Sergei Lavrov Errusiako Atzerri ministroak gogorarazi du, gaur, inbasioa hasi zutenean bertan adierazi zutela lurralde horietako herriei zegokiela haien etorkizuna erabakitzea. «Eta egungo egoera honek baieztatzen du haien etorkizunaren jabe izan nahi dutela», nabarmendu du Errusiako telebista batean egin dioten elkarrizketan. Errusiako behe ganberako presidente Viatxeslav Volodinek adierazi du, era berean, baiezkoak irabazten baldin badu «lagundu» egingo dituztela.

Ukrainako Gobernuko kabinete buru Andri Yermakek Telegramen azaldu duenez, Errusiak «porrotari dion beldurrak» ekarri ditu erreferendum deialdiak, eta «mehatxu bat» iruditzen zaizkio. Dmitro Kuleba Atzerri ministroak Twitterren idatzi du «sasi-erreferendumak» izango direla, eta ez dutela ezer aldatuko. «Errusia erasotzaile bat da oraindik ere, eta legez kanpo okupatzen ditu Ukrainako eremu batzuk». Donetskeko eta Luhanskeko errusiazaleen iritziz, lurralde horien eta Errusiaren artean muga kentzeak beren segurtasuna bermatuko du.

Dmitri Medvedev Errusiako presidente izandakoak (2008-2012) eta egun Errusiako Segurtasun Kontseiluko presidenteorde denak adierazi duenez, Errusiako historiaren norabidea aldatuko dute erreferendum horiek, Kremlinek aukera gehiago edukiko baititu, haren esanetan, «lurralde errusiarra» defendatzeko. «Autodefentsa indar guztiak erabiltzeko bidea ematen duen delitu bat da lurralde errusiarraren inbasioa», adierazi du Medvedevek, Reuters berri agentziak jaso duenez. «Horregatik eragiten dute erreferendum hauek hainbesteko beldurra Kieven eta Mendebaldean».

Erdoganen ustea

Recep Tayyip Erdogan Turkiako presidenteak Putinekin hitz egin zuen lehengo astean, SCO Shanghaiko Lankidetza Erakundearen goi bileran, eta adierazi du Kremlineko buruak erakutsi diola gerra «ahalik eta azkarrena» bukatu nahiko lukeela. «Hori iruditu zitzaidan, zeren, gauzak nola doazen ikusita, nahiko problematikoa da», esan du Erdoganek, AEBetako PBS telebista katean egin dioten elkarrizketa batean. Azaldu du ez duela inoren alde jarri nahi, baina nabarmendu du inbaditutako eremutik atera beharko lukeela Errusiak, eta, bide batez, Ukrainaren lurralde batasuna defendatu du, nazioartean aitortzen zaizkion mugekin; hau da, Krimearekin ere bai.

Baina Dmitri Peskov Kremlinen bozeramaileak egunero egiten duen prentsa agerraldian adierazi duenez, «oraingoz» ez da posible gatazkari irtenbide diplomatiko bat ematea. Ukrainako presidente Volodimir Zelenskik atzo gauean esan zuen Errusiako armadak bi aukera dituela: «amore ematea edo alde egitea».


Ipar Martxak antolatuko ditu Urdaburu Mendizale Elkarteak

Errenteria-Oreretako Urdaburu Mendizale Elkarteak Ipar Martxak proiektua abian jarri du. Hileroko jarduera izango da, eta martxa nordikoaren teknika erabiliz egingo dira. Hori dela eta, makila espezifikoak eramatea beharrezkoa izango da. Irteera-puntura iristeko eta bueltatzeko garraio publikoa erabiliko da.

Lehenengo proiektua Donostiako Itzulia izango da, eta lau etapatan burutuko dituzte. Lehendabizikoa larunbat honetan izango da. Donostiako udaletxea-Igeldo-Añorga izango da egin beharreko ibilbidea. Goizeko 9:00etan ezarri dute hitzordua larunbaterako, Donostiako udaletxean.

Izena emateko epea zabalik dago, eta martxoaren 10era arte luzatuko da. Izena eman nahi dutenek Urdaburuko lokalean egin ahal izango dute, idazkaritzan aurrez-aurre edo telefonoz (ordutegia: 19:00etatik 21:00etara asteartetan eta ostegunetan). Hemen klik eginez badago izena emateko aukera.

Gainontzeko etapak apirilaren 2an, maiatzaren 7an eta ekainaren 7an izango dira.


Traineruen Kluben Elkarteak covid-19 aurkitzeko 970 proba egin ditu

Eusko Label eta Euskotren ligetako taldeen artean egin ditu ia mila proba horiek

Traineruen Kluben Elkartek (TKE) covid-19 gaitza antzemateko 970 proba egin ditu denboraldi honetan Eusko Label Ligako eta Euskotren Ligako taldeen artean.

Zehazki arraunlarien egoera ezagutzeko 912 proba serologiko eta 58 PCR egin dira, osasun agintarien jarraibideei jarraituz, eta PCR guztietatik hiru izan dira positiboak. Proba horiez gain, klubek test gehiago egin dituzte beren kontura, beharrezko ikusi duten neurrian.

TKEko iturriek nabarmendu dutenez, Eusko Label zein Euskotren ligak egin ahal izateko hartutako neurriak "benetako erronka" izan dira elkartearentzat, parte hartu duten klubentzat eta horiek osatzen dituzten arraunlarientzat.

Kutsatzea saihesteko hartutako neurrietako bat traineruen gunea isolatzea izan da, estropadaren aurretik eta ondoren ontziak eta kirolariak kokatzen baitira bertan. Bi lehiaketetako jardunaldi bakoitza hartzen duten udalek neurri horiek ezartzen lagundu dute, eta, kasu gehienetan, portuak, pasealekuak eta kai muturrak ixtea ekarri dute, kirolariak isolatzeko lan hori errazteko.

Protokoloak lan handia egin du kutsaduraren prebentzioan ere, eta ildo horretan, "parte hartu duten taldeek lan handia egin dute beren arraun klubetan, eta era guztietako neurriak hartu dituzte, hala nola tenperatura konstantea hartzea, materiala desinfektatzea eta maskarak uneoro erabiltzea".

Azkenik, protokoloaren hirugarren zutabea birusaren detekzioan oinarritu da. Denboraldian zehar, arraunlarien egoera ezagutzeko 912 proba serologiko egin dira, bai eta 58 PCR ere, beti osasun agintarien jarraibideei jarraituz. Egindako PCR guztietatik hiru izan dira positiboak. Proba horiez gain, klubek test gehiago egin dituzte beren kontura, beharrezko ikusi duten neurrian.


Kremlinek ez du baztertu Ipar Korearekin bilera bat egitea

AEBen arabera, bileraren helburua litzateke bi herrialdeen arteko kooperazio militarra areagotzea


Begiradak

"Maitasun keinuak klandestino bihurtu dira, ilegalak kasik"

Pandemiak begiak ireki dizkidala uste dut. Ez da metafora soila. Niri, behintzat, horrela gertatu zait. Maskarak derrigorrezkoak direnetik, jendeak begiratzeko duen modua ere aldatu da. Ez da lehen bezala. Orain kontaktu bisual zuzena maizago gertatzen da. Maskara ongi eramateak errazten du hori. Lipar batez, istant batez ematen diren txinpartak dira. Deskarga emozionalak. Begietatik begietara zuzendutako begi-kolpe horiek oso iradokitzaileak dira.

Elkarri begiratzeko beharra handitu da. Leku publikoetan kontaktu fisiko oro gaizki ikusita dago. Maitasun keinuak klandestino bihurtu dira, ilegalak kasik. Etxerako gorde behar dira. Bukatu dira kalean elkarri ematen genizkion besarkadak, ferekak eta musuak. Orain aurpegiko beste atal batzuk dira gure soaren arreta-iturri: begiak, betileak, bekainak kopeta, belarriak, adatsa…

Begirada anonimo horiek, gehienetan, ez dute deus transmititzen. Batzuetan nekea eta asperdura. Besteetan, ordea, maskararen hegietatik egiak ere isuri litezke: irriñoak, fantasiak, aldarriak…

Zutabea idazten ari naizen momentuan, eten gabe darabilkit buruan Kirmen Uribek idatzi eta Mikel Urdangarinek kantatzen duen Munduari begiratzeko poema zoragarria: Begietara begiratzeko modu bat/ galderak egiteko modu bat/ eskutik heltzeko modu bat / amets egiteko modu bat. Eta arimak, hegan egiteko duen behar horri jarraiki, segituan ekarri dit burura Maialen Lujanbioren bertso mitikoaren amaiera gogoangarri hura: Sua da problema / zenbait basorena / edo jaki dena / berotzen duena / eta bi begiradek /sortzen dutena.

Bila dezagun aterpea kaleko begirada anonimo horietan ere. Maskaren gainetik edo azpitik. Asperdura eta nekearen gainetik, eta topa dezagun konplizitatea, samurtasuna, elkartasuna, baita sua ere.


LH1 eta LH2-ko haurrentzako kirol eskaintzaz gogoeta egingo dute

Familiekin bilera telematiko bat egingo du udalak ekainaren 10ean 17:00etatik aurrera.

Irurako Udalak denbora darama 6-8 urte bitarteko haurrentzako kirol eta heziketa garapenaren esparruan egokiena izan litekeen egitasmoari buruz hausnartzen. Gaztetxoei genero ikuspegia, modu parte-hartzailea edo iritzi kritikoa bezalako terminoak irakatsi eta praktikan jarri ahal izateko tresna egokia eskaini nahi diete udaletik.

Orain arte, kirolaren esparruan eskalada, irristaketa eta diziplina anitzeko dantza eskaini izan dira Iruran. "Ikastaro horiek ondo gidatuak egon arren eta harrera ona izan arren, ez dakigu beharko luketen funtzio nagusia betetzen ote duten, edo behintzat zalantzan jartzen dugu aukerarik onena hori ote diren", esan dute udaletik. LH1 eta LH2ko ikasleak eskola kirolaren aurreko fasean aurkitzen dira, eta beraz, gai honi beste perspektiba zabalago batetik erreparatu beharra dagoela uste dute.

Udalak familiekin batera hausnarketa konpartitu bat osatzeko ariketa proposatu du. Gai honekin lotura estua duten bi eragile gonbidatu ditu lanketa honetara: ikastetxeak eta Gipuzkoako Foru Aldundia. "Euren esperientzia eta jakintzak erabaki onena hartzen lagunduko digu". Gipuzkoako Foru Aldundia Jolashezi izeneko programa bultzatzen ari da Gipuzkoako herri guztietan eta programaren informazioa jasoko dute Iruran, Itsaso Nabaskues kirol teknikariaren eskutik.

Ariketa hau burutzeko bilera telematiko bat antolatu dute, ekainak 10ean, arratsaldeko 17:00tan, ondorengo loturan: https://meet.jit.si/2021/22KirolikastaroakLH1-LH2


Izenematea bihar eta etzi, katekesian

Hernaniko Parrokiarteak deia luzatu die, aurten Lehen Hezkuntza hasi edo 6 urte betetzen dituzten haurren gurasoei, seme-alabak katekesian apuntatzeko. Horretarako, bihar edo etzi pasa daitezke San Joan parrokiako lokaletik (Elkano kalea), 17:00etatik 18:00etara.


2.123 adingabek eskolaz kanpoko laguntza jaso zuten iaz Aukerak Suspertzen ekimenarekin

% 75 zentro publikoetako ikasleak ziren, eta % 25 itunpeko ikastetxeetako adingabeak. Era berean, iaz familia gehiago artatu zituzten, 1.673, hain zuzen ere. 2020an 745 familia lagundu zituzten; beraz, kopuruak % 80 gora egin du.

Guztira, 2.123 mutiko, neskato eta neraberi lagundu zien Aukerak Suspertzen ekimenak iaz, 2020an baino 1.009 gehiagori. Horrela, eskolaz kanpoko laguntza jaso zuten adingabeen kopuruak % 90,57 egin zuen gora, aurreko ekitaldiko datuekin alderatuta. Horien % 75 zentro publikoetako ikasleak ziren, eta % 25, itunpeko ikastetxeetakoak.

Euskal Autonomia Erkidegoko lurralde guztietan egin du gora kopuruak, Gipuzkoan bereziki; izan ere, 118 adingaberi lagundu zieten 2020an, eta 576ri 2021ean. Bizkaian eta Araban ere, hazkundea proportzionala izan da. Horrela, 725 artatzetik 1.118ri laguntzera pasatu dira Bizkaian, eta 271tik 429ra, Araban.

Artatutako familien kopuruak ere gora egin du (% 80,28). Iaz 1.673 familiari lagundu zien ekimenak, eta 2020an 745ri. Profilari dagokionez, gehienbat bi gurasoko familiak (% 53) eta familia gurasobakarrak (% 38) dira.

Zentzu horretan, Aukerak Suspertzen ekimenak 156 dispositibo eta 81 konektibitate txartel laga zituen aurreko ikasturtean, eta etxeko lanetan lagundu eta ikasketa teknikak indartu zituen.

Beatriz Artolazabal Eusko Jaurlaritzako Berdintasun, Justizia eta Gizarte Politiketarako sailburuak gaur aurkeztu du programaren txostena, eta datorren ekitaldiari begira izango diren nobedadeen berri eman du.

Sailburuak Bilbon egin du agerraldia goizean, Jokin Bildarratz Hezkuntza sailburua, Juan Mari Aburto Bilboko alkatea eta Oscar Granado Aukerak Suspertzen programako koordinatzailea lagun zituela.

Ukrainako adingabeak

Artolazabalek iragarri duenez, Eusko Jaurlaritzak "300.000 euro gehiago bideratuko ditu Ukrainatik datozen adingabeei ere laguntzeko". Horren hitzetan, Aukerak Suspertzen ekimenaren helburua "balio sozialekin konpromisoa duen gizarte bat sortzea da".

Agintzari gizarte ekimeneko kooperatiba da programaren buru, eta Aukerak Suspertzen ekimenak parte-hartzaileen kopurua hirukoiztu du urtebetean. Horrela, 22 erakundek eta 3 elkartek osatzen dute ekimena gaur egun hiru lurraldeetan, 2020an programa hasi zenean 8 erakundek eta 7 elkartek osatzen zuten arren.

Oscar Granadoren ahotan, lankidetza sare zabalagoa sortzea ahalbidetu du programak, "beharrizanak hobeto antzemanez eta arreta integralagoa eskainiz".

Aukerak Suspertzen Inor Atzean Utzi Gabe COVID Funtsaren bidez martxan jarritako zortzi programetako bat da. Eusko Jaurlaritzak 2020an jarri zuen abian funtsa, mundu mailako pandemiak areagotutako arrisku, bazterketa eta pobrezia egoerei aurre egiteko.


846 ekimena, presoen eskubideen alde

Aiztondo aldeko herritar talde batek furgonetan bizikletak sartu eta Paris aldeko bidea hartuko dute, abenduaren 25ean. "846 ekimena" izenburua jarri diote kirol erronkari. Presoen eskubideen alde Reau eta Martutene arteko ibilbidea osatuko dute, bost egunetan

Euskal preso politikoen urruntzea zigor erantsia da, eta hori salatzeko gizarte ekimen zabala antolatzen ari da Sare herritarra egitasmoaren baitan. Preso asko gertuko espetxeetara hurbildu badituzte ere, izan badira oraindik Espainako eta Frantziako kartzeletan urrunduta. Haien egoera salatzeko eta guztien eskubideak defendatzeko, datorren urtarrilaren 7rako manifestazioa deitu dute Bilbon. Aurreko urteetan bezalaxe, jendetza batuko dela espero da. Eskualdera etorrita, presoen aldeko ekimenak Eguberrietan areagotu egiten dira. Aurten, Amasa-Villabona eta Zizurkil arteko gazteen ekimenez, “846KM Reau-Martutene” bizikleta zeharkaldia iragarri dute. Abenduaren 26an abiatuko dira Reauko espetxetik bertatik, eta abenduaren 31n Martuteneko espetxearen aurrean amaiera emango diote. Bidean, sei etapa ezberdinetan, 846 kilometro egin beharko dituzte.

Beñat Uribe-Etxeberria eta lagunena izan da ideia. Sorburuaz, hauxe dio: "Etxeratek presoen datuak eguneratu zituenean, ikusi zen dispertsio politikan aurrerapusoak ematen ari zirela. Espainian, urrutien daudenak, Madril aldean daude, Cadiz eta inguruak iraganean utzita. Baina, Frantziara begira jarrita, Reau urrutien dagoen espetxea da. Nabarmen. Zerbait egitea bururatu zitzaigun, Ainhoa Ozaeta Andoaingo presoa bertan dagoela jakinik gainera. Presoen senideekin hitz egin eta gero, Ozaetari berari proposatu genion ideia eta hark indar eta motibazio handia helarazi zigun".

Kirol erronka handi xamarra da. Lanik handiena lehen bost egunetan egin nahi dute: "Eguneko 160 kilometro egin nahi ditugu, abenduaren 26tik 30era. Eta azken eguna Ziburu eta Martutene artean egin nahi dugu, egitasmoarekin bat egin nahi dutenekin batera". Azken egun horretara Aiztondo eta Andoain aldeko lagunak batuko dituzte. Ibilbideak, atseden guneak, ostatuak... dena prest dute. Orohar etapak lauak dira, baina horrek ez dio ekimenari zailtasunik kenduko. Azkenerako hanketan kilometroak pilatuko zaizkielako. Bizikleta gainean zazpi ordu egingo dituztela aurrikusi dute: "Eguraldiak zeresana izango du. Hotza pasako dugu, baina euriaren beldur gara. Behin bustiz gero, gauza gutxi egin daiteke". Beñatekin batera, errepideko bizikleta gainean ariko dira Andoni Ugarte, Xabat Oiartzabal, Mikel Goya eta Eñaut Zelarain. Espedizioa Ander Goikoetxea, Oihana Alkain eta Manex Iriarterekin osatuko da, furgoneta eramanez eta zeharkaldiari buruzko ikus-entzunezkoa grabatuz ariko baitira.

Azken kilometroak abenduaren 31n egingo dituzte, Astigarraga aldetik Martuteneko espetxera iritsi bitarte. Azken pedalkadak lagun gehiagorekin eman nahi dituzte, kirol elkartasun ekimena borobilduz.


Urola taldeak 50. urteurreneko denboraldiari hasiera eman dio

Urola futbol taldeak denboraldi hasierako ekitaldiak egin ditu. Denboraldi honetan klubaren 50. urteurrena ospatuko denez, aurkezpen ekitaldia berezia izan da. Ohiko lore eskaintzaz eta futbol txapelketez gain, arropa berriaren aurkezpena eta haur mailako txapelketa egon dira.Ekitaldiak larunbatean izan ziren. Goizean Urolaren kirol arropa berria aurkeztu zen, Luis Urdangarin futbol zelaian. Negua enpresa gipuzkoarrak egin duen ekipazioak, Urolaren armarriaz gain, Ane Miren Ormazabalek 50. urtemugarako egindako irudia darama.Jantzi berriak Urolako maila ezberdinetako neskek eta mutilek aurkeztu zituzten. Klubaren babesle guztiak ordezkatu zituzten: Plazaola Iturgintza, Talleres Loidi, ATA harategia-urdaitegia, AYMA, Elur Aipatu, Eraiki Mecanizados, Premank eta RIZA. Zuzendaritzko kideek ekitaldia babesleei eskerrak emateko baliatu zuten.Ondoren, emakumezko lehen taldeak lagunarteko partida jokatu zuen Arizmendiren aurka. Arrasatearrak nagusitu ziren. Partida hasi aurretik, minutu bateko isilunea egin zen joan zen astean hil zen Josetxo Goenaga Urolako bazkidearen omenez. Goenaga Urolaren jarraitzaile finenetakoa zen. Osasuna lagun izan zuen bitartean, Urolako partida guztiak ikustera joan zen.Eguerdian, Urolako bi talde nagusietako jokalari eta entrenatzaileak Antion bildu ziren amabirjinari lore eskaintza egiteko. Eurekin batera, zuzendaritzako kideek, Mikel Serrano Zumarragako alkateak eta Valentin Barrena eta Serafin Garziandia 50. urtemugako batzordeko kideek parte hartu zuten ekitaldian.Arratsaldean, berriz, gizonezkoen torneoa jokatu zuen. Hor ere, lehen partida hasi aurretik, minutu bateko isilunea egin zuten Goenagaren omenez. Txapelketa Urola, Ilintxa eta Touring taldeek jokatu zuten eta errenteriarrak nagusitu ziren.Igande goizean haur mailako txapelketa jokatu zen. Urolak, Realak, Osasunak eta Arnedok parte hartu zuten. Lehen partidan Reala Arnedori gailendu zitzaion eta bigarrenean Osasuna Urolari. Txuri-urdinen eta gorritxoen arteko finala estua izan zen: gol batera berdindu zuten eta, azkenean, penaltietan, Reala nagusitu zen.Luis Urdangarin zelaianUrolaren 50. urtemugako futbol txapelketak Luis Urdangarin zelaian jokatu ziren, Zumarragako Udala zelai nagusiko belar artifiziala aldatzen ari baita. Aspaldiko partez publikoak bertan egoteko aukera izan zuen (protokoloak jarraituz, % 30eko edukierarekin). Igandean jende gehiago hurbildu zen, gaztetxoen senitartekoak joan baitziren.Larunbateko ekitaldiekin, Urolak 50. urteurrena ospatzeko antolatutako programari hasiera eman dio. Hurrengo ekitaldiak datorren urtean izango dira. Otsailean hitzaldiak egingo dira (jokalari ohiak, emakumezkoen futbola…) eta martxoan bakarrizketa saioa eta antzerkia. Aste Santuan, urteroko moduan, Iñaki Mendiluzeren oroimenezko futbol txapelketa jokatuko da. 25. edizioa izango denez, ohi baino talde gehiagok parte hartuko dute.Ekainean emakumezkoen futbol partida eta herri bazkaria egongo dira. Argazki erakusketa eta haurren eguna ere antolatuko dituzte ekainerako. Bukatzeko, lehendakari ohiek prestatzen ari diren liburua eta dokumentala aurkeztuko dituzte. Egun berean, Realak eta Eibarrek Argixaon jokatuko dute. Bi talde hauek Argixaoren inaugurazioan jokatu zuten, 1971ko abuztuaren 16an.


Positiboki baloratu dituzte Aiarako jaiak

Amaitu dira Aiarako Jaiak. Apirilaren 22an hasi ziren, eta larunbat honetan egin da azken jarduera. Gentza Alamillo Udaeta alkateak positiboki baloratu du egitarauak izandako harrera, eta eskerrak eman dizkie bere osaketan parte hartu zuten norbanako eta elkarte guztiei.


'Zeruak eta infernuak' izango dute aztergai liburutegiko literatur tertulian

Jesus Mari Olaizola Txiliku idazle Zarauztarraren azken liburua irakurri eta komentatuko dute ostegun honetan, 18:30etik 20:00era.

Gorka Arresek gidatuta, hilabete honetako Sanz Enea liburutegiko euskarazko literatur tertulia Txilikuren Zeruak eta infernuak lanaren inguruan egingo dute. Ohi bezala, 18:30ean hasiko da eta ordu eta erdi inguru iraungo du.

"Pieza denek duten lotura da fikziorik ez daukatela. Benetan gertatutakoak dira, edo mugan daudenak; hau da, batzuetan ez dakigu zenbateraino gertatu ziren, edo zenbateraino kulturak sortu zituen", azaldu zion idazleak Zarauzko Hitzari liburua atera berritan.

Zeruak eta infernuak lanean "utopiak, eutopiak edo distopiak" daude, eta horri lotuta, giza irudimenari presentzia nabarmena eman dio Txilikuk. 45 piezaz osatutako lana da, kronika estiloan, eta Elkar argitaletxearekin plazaratu du.


Santelmoetako danborradarako entseguak larunbatean hasiko dira

Larunbatean hasiko dira aurtengo santelmoetako danborrada nagusiko entseguak. Hemezortzi urtetik gorakoek izango dute jotzeko aukera. Parte hartu nahi dutenek, larunbatean 11:00etan Komentuko kaperan dute hitzordua. Entseguak ostiral gauetan (22:00-23:00) eta larunbat goizetan (11:00-12:00) izango dira. Entsegu gutxi izango direnez, parte hartu nahi dutenei guztietara joatea eskatzen zaie. Eta ez ahaztu gerrikoa...


Bidasoak D Multzoan jardungo du Europako Ligako multzoen fasea gainditzeko asmoz

Irungo taldea urriaren 25ean hasiko da lehiatzen 10 jardunaldi izango dituen ligaxkan.

Europa Ligako multzoen faseko zozketa ostegun honetan egin da, Nazioarteko Eskubaloi Federazioaren egoitzan, eta D Multzoan kokatu du Bidasoa-Irun, Füsche Berlin talde indartsuarekin batera. Dena den, Jacobo Cuetarenek aukerak izango dituzten lehen lauren artean sailkatu eta final-zortzirenetara jauzi egiteko.

Horrela, Bidasoak eta aipatutako Füscheko alemaniarrek beste talde hauek izango dituzte aurkari: Ipar Mazedoniako Eurofarm Pelister, Ukrainako HC Motor, Danimarkako Skandeborg-Aarhus eta Portugalgo Aguas Santa Milaneza.

Talde gipuzkoarrak iaz ere jokatu zuen Fuscheren aurka: Artalekun estu joan zen lehia (32-35), baina Alemanian (35-23) nagusitasunez gailendu ziren Berlinekoak. Alemaniako ligako hirugarren tokian dago sailkatuta une honetan Füsche, eta faborito argia da D Multzoko lehen postua eskuratzeko.

Horrenbestez, gainerako taldeak izango ditu aurkari zuzen Bidasoak hurrengo kanporaketara igarotzeko bidean.

Motor Zaporiyia taldeko ukrainarrak Alemaniako bigarren mailan ari dira jokatzen euren neurketak, euren herrialdean jasaten ari diren inbasioagatik. Hori bai, ez zaizkie emaitzak zenbatzen sailkapenean. Aguas Santa bosgarren dago kokatuta Portugalgo ligan. Eurofarm Pelister Eurofarm Rabotnik taldetik sortutakoa da, eta aurretik ere lehiatu da Bidasoarekin 2019-2020 denboraldian, hain justu. Bukatzeko, Skandeborg azken postuetan dago sailkatuta Danimarkako ligan une honetan.

Fase honetako neurketak urriaren 25ean hasiko dira, eta otsailaren 28an jokatuko da ligaxka osatzen duten 10 jardunaldietako azkena. Tartean, geldialdia izango da urtarrilean, Suediako eta Poloniako Munduko Txapelketagatik. Horrela, euskal taldeak hamar partida izango ditu aurreko denboraldian Europako Liga honen formatu berriarekin lehen aldiz lortu zuen helburu bat lortzeko.

EUROPA LIGAKO EGUTEGIA:

1. jardunaldia: Bidasoa – Aguas Santas (urriak 25)

2. jardunaldia: Füsche – Bidasoa (azaroak 1)

3. jardunaldia: Skandeborg-Aarhus – Bidasoa (azaroak 22)

4. jardunaldia: Bidasoa – HC Motor (azaroak 29)

5. jardunaldia: Bidasoa – Eurofarm Pelister (abenduak 6)

6. jardunaldia: Eurofarm Pelister – Bidasoa (abenduak 13)

7. jardunaldia: Aguas Santas – Bidasoa (otsailak 7)

8. jardunaldia: Bidasoa – Füsche (otsailak 14)

9. jardunaldia: HC Motor – Bidasoa (otsailak 21)

10. jardunaldia: Bidasoa – Skandeborg-Aarhus (otsailak 28)


EAJk, PSE-EEk eta EH Bilduk akordioa itxi dute Jarduera Fisikoaren eta Kirolaren Legea onartzeko

Lege Proiektua 2021eko uztailean onartu zuen Gobernu Kontseiluak, baina orain, adostasun maila altuagoa izango du. Egungo legea, 1998koa dena, ordezkatuko du, eta marko juridiko berria emango die jarduera fisikoari eta kirolari.

Eusko Jaurlaritza babesten duten taldeek, alegia, EAJk eta PSE-EEk, eta EH Bilduk akordioa itxi dute ostegun honetan Jarduera Fisikoaren eta Kirolaren Proiektu Legea onartzeko. Proiektua aztertzeko batzorde txostengileko bileran hitzartu dute akordioa, ostegun honetan.

EAEko Jarduera Fisikoaren eta Kirolaren Lege Proiektua 2021eko uztailean onartu zuen Gobernu Kontseiluak, eta egun, tramitazio fasean dago Legebiltzarrean. Bermatuta zegoen testua Ganberan onartuko zutela, kontuan izanik EAJk eta PSE-EEk gehiengoa dutela (41 legebiltzarkide dituzte, eta Legebiltzarrean, 75 daude guztira), baina orain adostasun maila nabarmen handiagoa izango du; izan ere, EH Bilduk 21 legebiltzarkide ditu.

Jarduera fisikoak eta kirolak, lege honen bidez, marko juridiko berria izango du; berez, indarrean dagoen legea 1998ko ekainean onartu zuten. Testuak garrantzi berezia ematen die adingabeen hezkuntza arloei, eta azpimarratzen du indarkeriaren, arrazismoaren, xenofobiaren eta intolerantziaren aurka borrokatu behar dela kirolean. Bereziki salatzen du sexu orientazioagatik, genero nortasunagatik edo erlijio arrazoiengatik jasandako bazterkeria. Urratzeek zigorrak ekarriko dituzte: lizentzia behin betiko galtzea, 6.000 eta 60.000 euro bitarteko isunak, kirol barrutiak ixtea, eta inhabilitazioak, besteak beste.

Kirol ustelkeriarekin, partidetan iruzur egitearekin eta antzeko arau hausteekin lotutako urratzeak ere tipifikatzen ditu testuak, integritatea bermatze aldera.

EH Bilduren ekarpenak

Testuinguru horretan, EH Bilduko legebiltzarkide Rebeka Uberak azaldu du koalizioak baiezko botoa emango duela "egindako ekarpenak, hein handi batean, legean txertatzea erdietsi duelako".

EH Bilduk, zehaztu du Uberak, lau ardatz nagusiren bueltan egin ditu ekarpenak: "Legeak bitartekoak jasoko ditu jarduera fisikoa sustatzeko, filosofia hutsetik bizitza aktibo eta osasuntsuaren kultura eraikitzera pasatzeko; adingabeak babestu eta erdigunean izango dituen eskola adineko kirol hastapen eredu bakarra egituratzeko irizpideak ezarriko ditu; inklusioa garatzeko bide anitzak zehaztuko ditu; eta Euskal Herriko lehiaketa markoa egituratzeko bidea irekiko du, betiere nazio ikuspegi batetik".

Bizitza aktibo eta osasuntsuaren kultura eraikitzeaz, Uberak azpimarratu du gai hori lehenengo aldiz sartzen dela agenda politikoan: "Legea kiroldegi kontzeptu klasikotik haratago joango da, herrietan zein hirietan kirola egiteko gune ireki, seguru eta egokiak proiektatzeko, eta, adibidez, EAEko Bizikleta Bideen Sarea eraiki eta artikulatuko du".

Eskola adineko kirolaren gainean, EH Bilduk zehaztu du legeak hiru etapa egitaratuko dituela, alegia, 6 urtera artekoa, 6-12 urte artekoa, eta 12-16 urte artekoa. Horrez gain, "etapa guztietan ikastetxeak izango dira kirol hastapenaren ardatz egituratzaileak, eta Derrigorrezko Bigarren Hezkuntzan administrazio publikoek programak antolatuko dituzte kirol federatutik kanpo geratzen direnentzat".

"Kirol federazio bakoitzak protokolo bat egingo du, kirol egokituaren euskal federazioarekin lankidetzan, desgaitasuna duten kirolariak eta horien taldeak ohiko kirol federazioetan sar daitezen, eta inklusioa garatzeko bide anitzak zehaztuko dira lehiaketa mistoei bidea irekiz, esaterako". Halaber, EAEko federazioek txapelketak antolatu ahalko dituzte Nafarroa eta Ipar Euskal Herriko federazioekin batera, elkarlanean, "eta euskal selekzioen parte hartzea sustatuko dute lehiaketa ofizialetan, baita nazioartean ere".

Rakel Molina EAJko legebiltzarkideak adierazi duenez, EH Bildurekin adostutako puntuak Eusko Jaurlaritzak bere proiektuan proposatutako erronken eta aldaketen norabidean doaz. Gainera, nabarmendu du hitzartutakoak indartu egiten dituela genero ikuspegia, kirol inklusiboa, indarkeriaren eta arrazismoaren aurkako borroka, kirol jardueraren sustapenean administrazio publikoek duten papera, eta 0-6 urte arteko eskola kirola.


Kintoek Olaztiko kaleak hartu dituzte

Otsailaren 1ean hasi dituzte Olaztiko hamairu kintoek Santa Agedarekin bat egiten duten ospakizunak. Goiz-goizetik eskean aritu dira. Jasotakoarekin bost eguneko bazkariak eta afariak eta txaranga ordaintzeko baliatuko dute.


'Gure gereziondoa' ekimena

'Gure gereziondoa' ekimena. Biiztzan galdu, urrundu direnak, faltan botatzen direnak eta bihotzean gordeta daudenak gogoratuko dituzte


Inoizkorik kutsatu gutxien erregistratu dituzte asteburuan Lea-Artibai eta Mutrikun

Barikutik domekara [urriaren 1etik 3ra] erregistratutako positiboetatik 2 Ondarroan erregistratu dituzte (barikuan), 1 Mutrikun (barikuan) eta beste bat Lekeition (domekan). Aipagarria da datu hori intzidentziaren jaitsieraren adibide dela. Izan ere, azken hilabeteetako datuekin alderatuta, inoizkorik baxuena da; aurreko bi asteetan batazbeste 15 positibo erregistratu izan dituzte asteburuetan, eta aurreragokoetan 30 inguru.

Ondorioz, intzidentzia tasak jaitsi egin dira Lekeition, Mutrikun eta Ziortza-Bolibarren, eta gainerako herrietakoak bere horretan mantendu dira. Gaur gaurkoz, zazpi dira 0 tasa daukaten herriak: Amoroto, Gizaburuaga, Ispaster, Markina-Xemein, Mendexa, Munitibar eta Ziortza-Bolibar. Ondarroak gune laranjan egoten jarraitzen du.

Lurraldeak. Arabako intzidentzia tasa 57,54koa da gaur (barikuan baino 10 puntu gutxiago), Bizkaikoa 58,05ekoa (-11 puntu) eta Gipuzkoakoa 68,85ekoa (-2 puntu). Araba eta Bizkaia gune berdean daude, eta Gipuzkoa horian.

Joan den aste osoan [irailaren 27tik urriaren 3ra] 22 positibo erregistratu zituzten Lea-Artibai eta Mutrikun, duela bi aste baino kasu 1 gutxiago. Joan den asteko kasu gehienak Ondarroan erregistratu zituzten (13), eta atzetik datoz Mutriku (5), Lekeitio (1), Etxebarria (1), Berriatua (1) eta Aulesti (2). Gainerako herrietan ez zuten positiborik erregistratu.

Herriz herriko intzidentzia tasak (urriak 4):

Amoroto: 0

Aulesti: 449,10 8

Berriatua: 79,55

Etxebarria: 134,23

Gizaburuaga: 0

Ispaster: 0

Lekeitio: 110,70 (56 puntu jaitsi da)

Markina-Xemein: 0

Mendexa: 0

Munitibar: 0

Mutriku: 150,55 (75 puntu jaitsi da)

Ondarroa: 350,18

Ziortza-Bolibar: 0 (barikuan 227,79ko tasa zeukan)

Lea-Artibai eta Mutrikuko bilakaera, 2020ko azarotik:


Espainiako Gobernuak gaur onartuko ditu aurrekontuak, koalizio kideek azken orduko akordioa lortuta

Goizaldean adostu dute testua ministroen kontseiluaren bilera hasi eta ordu eskasera. Itundutako testuak ez du etxebizitza legearen inguruko akordiorik jasoko, baina gizarte alorreko hainbat neurri bilduko ditu.

Espainiako Gobernuko koalizio kideek, PSOEk eta Unidas Podemosek, 2023ko Estatuko Aurrekontu Orokorren inguruko akordioa lortu dute bart, ozta-ozta, ministroen kontseiluak gaur onar dezan.

Exekutiboko iturrien arabera, inoizko gastu sozial handiena izango dute "ongizate estatua indartzeko" eta egonkortasuna bermatzeko.

Iturriok zehaztu dutenez, kontuek pentsiodunen "erosahalmena bermatuko" dute KPIaren araberako igoerekin, eta "langile publikoen lan eta soldata baldintzak hobetuko dituzte". Era berean, osasunean, hezkuntzan, menpekotasunean eta beketan ahalegin berezia egin omen dute koalizioko kideek.

Errekuperazio, Transformazio eta Erresilientzia Planaren funtsak barne edukiko ditu aurrekontuen proiektuak. Helburua da Espainiako ekonomia "digitalagoa, berdeagoa eta produktiboagoa" izatea.

Pedro Sanchez Espainiako presidenteak eta Yolanda Diaz Espainiako Gobernuko bigarren presidenteordeak akordioa goraipatu dute:

Uztailean, 2023rako 198.211 milioi euroko gastu sabaia onartu zuen Espainiako Gobernuak, aurtengoa baino % 1,1 altuagoa. Halaber, BPGaren % 3,9ko defizit publikoaren aurreikuspenari eutsi zion exekutiboak.

Negoziazio luze eta tenkatuen ostean, goizaldean iritsi da aurrekontuen ituna, ministroen kontseiluaren bilera hasi baino ordu batzuk lehenago.

Estatuko Komunikazio Idazkaritzak jakinarazi duenez, aurrena Pedro Sanchez Espainiako Gobernuko presidenteak eta Yolanda Diaz Lan ministro eta bigarren presidenteordeak izenpetu dute akordioa (albistean ageri den argazkian), ondoren, ministroen kontseiluan onartzeko.

Etxebizitza eta Defentsa, eztabaida iturri

Pedro Echenique Unidas Podemosek Kongresuan duen bozeramaileak irrati bati eskainitako elkarrizketan iradoki duenez, koalizio moreak muzin egin dio testuak etxebizitza legearen (izapidetzean ez atzera ez aurrera dago) aipamenik egiteari.

Era berean, Defentsa gastua igotzearen inguruan koalizio kideek zituzten desadostasunak konpontzeko modua topatu dute. Aurrekontuetako partidetan ez da igoerarik egingo, bai, ordea, aparteko programa batzuen bidez. Igoera horrek gastu sozialari eragingo ez diola azpimarratu dute Unidas Podemosetik, eta horren harira, Echeniquek ohartarazi du gaia "gertutik jarraituko" dutela.

Proiektuak ez ditu jasoko inflazio altuari aurre egiteko neurriak —erregai litroko 20 zentimoko beherapena edo argindarraren BEZaren jaitsiera—, biak ala biak urte amaieran onartuko baitituzte.

Horrez gain, hiru milioi euro baino gehiagoko ondarea dutenei ezarritako zerga berezia beste lege baten bidez garatuko dute. Gauza bera egin zuten banketxeei eta argindar enpresei aplikatutako zergekin ere.

Kontrara, Ogasun Ministerioak joan den astean iragarritako neurri fiskaletako batzuk aurrekontuen proiektuan sartuko dituzte. Hala nola, 21.000 eurotik beherako errentei PFEZaren lan etekinengatiko murrizketa.

Proiektuak beste hauek ere jasoko ditu: 200.000 eurotik gorako errentak dituztenen PFEZa bi puntu igotzea, enpresa txikiei sozietateen gaineko zerga jaistea, hilekoaren produktuen BEZa jaistea, eta autonomoen PFEZa jaistea, besteak beste.


Jose Luis Gurrutxagak 97 urte ditu eta igandero patinatzen du izotz gainean!

Zein ote du hain urte luzez sasoi horretan mantentzeko sekretua? Ariketa fisikoa eta egunero dilistak bazkaltzea!

Jose Luis Gurrutxaga donostiarrak 97 urte ditu, eta sasoi bete-betean da. Gaztetxotan hasi zen lagunartean patinatzen, belar eta izotz hockeyan aritu zen eta 1972an Donostiako Txuri Urdin Izotz jauregia zabaldu zutenean, 49 urterekin, izotz gainean patinatzeari ekin zion. Geroztik ez da geratu. Igandero-igandero joaten da Patxi bilobarekin hara, bertaratzen diren guztiak txundituta utziz. Gomendio bakarra ematen die bertan dabiltzan gazteei: kaskoa janztea. Zein ote da bere sekretua? 50 urtez egunero dilistak jatea akaso?

Ez da makala Jose Luis, eta merezitako omenaldia egin dio Oskar Estangak "Faktoria"n. Jarrai dezala bizitzaren jauregian luzaro irristatzen!


Plentziako Udalak neurriak hartuko ditu jaietan kale-garbiketaz arduratu den enpresaren aurka

Plentziako Udalbatzak aho batez onartu du kale-garbiketako enpresaren aurkako espediente bat irekitzea, Madalena eta San Antolin jaietan "kontratua ez betetzeagatik". Bizilagunek sarritan salatu dute udan zikintasuna hiribilduko kaleetan pilatu dela eta zaborrontziak ez zituztela garaiz husten.

Udaldian, Plentziako kaleen garbitasun faltak hainbat herritarren haserrea piztu du. Askok kritikatu dute Udalak ez duela egoera aurreikusi, eta, batez ere jaietan, kaleen egoera penagarria izan dela. Egoera horren aurrean, EAJren gobernu-taldeak eta oposizioan dagoen EH Bilduk bat egin dute, eta, egoera errepika ez dadin, kaleak garbitzeaz arduratzen den Brocoli S.L. enpresa zigortzea erabaki zuten aurreko astean egin zen osoko bilkuran. Argudiatu zutenez, enpresak ez zuela Madalena eta San Antolin jaietarako ezarritako kontratua bete.

Aldeko botoa eman arren, EH Bilduko zinegotziek deitoratu dute gobernu-taldeak ez duela "inongo neurririk hartu egoerak gainezka egin arte", eta gogoratu dute arazoaz ohartarazi dutela sarritan. Horretaz gain, egoera ikusarazteko hainbat adibide azaldu dituzte: "Besteak beste, kale-garbiketako langileak erratz eta mahuka barik egon dira, horregatik ez ziren kalean uragaz garbitzen, eta aurreko udan ez zen errefortzurik kontratatu".

Horretaz gain, abertzaleek salatu dute enpresa ez dela ari udalerriko ohiko garbiketa-lanak egiten ari, hala nola hustubideak garbitzea, saneamendua edo kaleak eta espaloiak urez garbitzea. Horregatik, eskatu dute enpresaren aurkako espedientea jaiez harago hedatzea.

Gainera, gogoratu beharra dago Plentziako kale-garbiketa enpresako beharginak greban egon direla irailera arte, enpresagaz akordio batera heldu ziren arte.


Imanol Agirretxe ETB-ren "Itzulera" saioko gaurko protagonista

Duela bi aste Xabier Mikel Errekondorekin egin zuten moduan, bere biografia errepasatuko du Euskal Telebistaren "Itzulera" saioak, astearte gau honetan (irailak 22), 22:30etan hasita.

"Imagol ezizena jarri zioten baina ez zuen bide erraza izan. Imanol Agirretxearen itzulera". Hala dio Euskal Telebista egunotan plazaratzen ari den iragarkiak. Astearte gau honetan (irailak 22) 22:30etan hasita "Itzulera" saioaren hirugarren atala eskainiko du aipatu euskarazko telebista kateak eta eitb.eus atariak.

Agustin Ezenarrok aurkeztu eta sei kirolari ezagun biltzen dituen programako gaurko protagonista Agirretxe izango da. "Imanol Agirretxek lesio baten ondorioz esan behar izan zion agur futbolari. Horra iritsi bitartekoak eta gehiago izango ditu hizpide kirolari usurbildarrak astearteko saioan, asko bizi izan baitzuen talde txuri-urdinean egon zen bitartean; lehenengo mailara igoera eta Championserako sailkapenak bizi izan zituen, besteak beste".

Saioaren irailaren 8ko estreinaldian Xabier Mikel Errekondoren bizitza jorratu zuten, Agirretxerekin berarekin, Arantxa Orbegozo txirrindulariarekin, Oskar Lasa pilotariarekin, Nagore Osoro patroiarekin eta Markel Irizar txirrindulariarekin batera. Guztien bizitzaz hitz egin, eta Bilbo-Bilbo 125 kilometroko martxa zikloturistan parte hartzeko erronkaren prestaketa lanak erakusten ditu saioak astez aste, Irizarren gidaritzapean.

Xabier Mikelen biografiaz

Eskubaloi jokalari ohi eta Usurbilgo alkate izandakoaren biografia errepasatu zuen "Itzulera" ETB-ren saio berriak, besteak beste, senide usurbildarrak islatu zituen irudien bidez. Eskubaloiko garaipenak, politika munduan jorraturiko ibilbidea... hartu zituzten ahotan.

Usurbildar ezagun bat protagonista zuela estreinatu irailaren 8an Euskal Telebistak, "Itzulera" saioa; Xabier Mikel Errekondorekin. Bere biografiari errepasoa eman zioten, programa berrian bidelagun izango dituen aurkezle Agustin Ezenarrorekin eta kirol munduan ezagun egin diren bost lagunekin batera; Arantxa Orbegozo txirrindulariarekin, Oskar Lasa pilotariarekin, Nagore Osoro patroiarekin eta Markel Irizar txirrindulariarekin. Imanol Agirretxe futbol jokalari usurbildarra ere parte hartzen ari da ETB-ren programa berri honetan.

Bart gaueko saioko protagonistarengana itzulita, bereziki eskubaloi jokalari gisa izan zuen ibilbide arrakastatsua oroitu zuten; besteak beste, irabazitako Asobal kopa, Espainiako liga, Europako bi kopak eta bost errege-kopak.

Senideekin iruditan

Jakinmina eragin zuen, Usurbilgo alkate ohiak politika munduan nahiz eskubaloi jokalari izandako garaiko hainbat pasarteek; tartean, Espainiako errege-etxearekin izandako hartuemanak, edota Espainiako Selekzioarekin jokatu behar izan zuenekoak.

Une hunkigarri bat baino gehiago bizi izan zituzten saioan, familiak bizi izandako istripua oroitu zutenean, edota Xabier Mikeli alaba Lur (bera ere eskubaloi jokalaria) bisitan joan zitzaionean. Bere bizitza iruditan erakutsi zigun "Itzulera" saioak, bera eta senideak agertzen ziren hainbat argazkiren bidez.

Saioa ikusgai duzue osorik, "EITB Nahieran" atarian, eitb.tv helbidean.


«1954tik ez diot igeri egiteari utzi»

Getaria-Zarautz zeharkaldiaren edizio guztietan parte hartu duen igerilari bakarra da Santana. Aurten, 82 urterekin, konpainia onean parte hartuko du, bere seme Carlosekin.


Tronboa

Txertoen kontu horrekin kezkatuxe nabilelako izango da. Baina aitortu behar dut argazkia lehendabizikoz ikusi nuenean, duela hiru egun, esan nuela neure artean: "Aiba, hori bai tronboa! ".

Argazkia, noski, Ever Given itsasontzi erraldoiarena zen, Suezeko kanalean alderik alde gurutzatuta. Han jarraitzen du oraindik; eta ez omen da ahuntzaren gauerdiko eztula izango hura berriro ibilian jarri eta munduko merkataritzaren arteria hura bere onera ekartzea.

Medikuntza analogietatik harago, gai horretan nik baino mila aldiz gehiago dakien batekin solasteko aukera izan nuenez egun hartan bertan, istripuaren zergatien bila aritu ginen. Eta hara non, betiko gaizkileetako baten juzgu eginez amaitu genuen: "Paraje horretan ia bat batean etortzen dituk basamortutik harea-haize bolada bortitzak. Egizak kontu 12-15.000 metro karratu inguruko alboa erakusten diola munstro horrek; eta makinak huts egin bazion...".

Ever Given horrek daramatzan kontainerren balizko balioa kalkulatzeari ekin genionean, amore eman behar izan genuen. Kanala itxita egoteak, 10.000 milioi inguruko galera sortzen duela egunean, irakurtzen nuen oraintxe. Eta petrolioaren prezioa igoarazi omen du jada.

Tronboa? Baita iktusa ere.


Su artifizialak direla eta, Zarautz eta Getaria arteko errepidea itxiko dute gauean

Su artifizialak (Zarauzko Hitza). Amabirjinaren Eguna da gaur, eta gauean su artifizialak izango dira Zarautzen, 23:00etan hasita, Valentziako Ricardo Caballer piroteknia etxearen eskutik. Suak direla eta, Zarautz eta Getaria arteko N-634 errepidea trafikoari itxita egongo da, 22:55etik 23:25era.


Zuhurtziagabekeriazko homizidioa inputatu diete Verterren jabeei

Durangoko Instrukzioko 1. salako epaileak behin-behinean aske utzi ditu Zaldibarko zabortegiaren jabea, kudeatzailea eta azpiegituraren ingeniaria, kautelazko neurriekin. Ikertuek ez dute deklaratu auzi saioan


130 pertsonak hartu dute parte Zornotzako Rubik Kuboen Txapelketan

Espainiako errekorra duen Julen Simon nafarra ere bertan da. Askotariko kuboak eta askotariko erak dituzte kuboa ziztu bizian osatzeko.


'Baztan 15 kantari' kantaldia izanen da igandean Erratzuko plazan

Kantu herrikoien tailerreko partaideek 'Baztan 15 kantari' kontzertua aurkeztuko dute igandean Erratzun. Baztango Kultura Zerbitzuak antolatua, 17:00etan herriko plazan izanen da emanaldia.


Musikak hartuko ditu Zumaiako txokoak datozen bi asteetan

Uztailaren 31tik eta abuztuaren 12ra musika, antzerki, zinema eta dantza saioak izango dira Zumaiako Musika Jaialdian

Klarinete laukotearekin hasiko da gaur Zumaiako Musika Jaialdia (Juan Luis Romatet) Lau musikari gazteren klarinete doinuek emango diote gaur (uztailak 31) hasiera Zumaiako Musika Jaialdiari. Zumaiako Udalak antolatzen du, Musika Patronatuko kideen laguntzarekin eta Gipuzkoako Foru Aldundiaren babesean. Aurten abuztuaren 12ra bitartean iraungo du eta, azken urteetako dinamikari jarraituta, ez dira faltako musika, dantza, zinema eta antzerki saioak herriko hainbat txokotan. Musika klasikoaren erakusleiho bezala sortu zen jaialdiak aldaketak izan ditu azken urteotan publiko zabalago batera heldu nahian. Hala, musika klasikoaren oinarria mantentzen badu ere, jazzari, euskal musikari eta gospelari ere tartea zabaldu diote egitarauan. Klarinete laukote baten emanaldiarekin hasiko da gaur, uztailak 31, 2015eko Musika Jaialdia. Hain zuzen, talde horrek azaroan egin zen Klarinete Maratoian laukoteen lehiaketa irabazi zuen. Kontzertua gaur 20:00etan izango da. Taldea osatzen dute bi zumaiarrek (Peru Tolosak eta Malen Trenadok), durangar batek (Leire Rodriguezek) eta azpeitiar batek (Jon Irigoienek). Maratoiko lehiaketan parte hartzeko elkartu ziren lehen aldiz eta, aurkari gogorrak izan bazituzten ere, irabazle suertatzeko maisutasuna erakutsi zuten. Diru kopuru batez gain, Musika Jaialdia zabaltzeko ohorea izan zen jaso zuten saria.

Zumaiar ugari Tolosa eta Trenado ez dira izango jaialdiko zumaiar bakarrak. Ohikoa den bezala, San Pedro Abesbatzak kontzertu bat eskainiko du (abuztuak 2, parrokian). Amaia Aldalurrek zuzentzen duen taldeak zabaldu izan du jaialdia aurreko urteetan, baina aurten igandeko data gorde zaie. Errenteriako Landarbaso abesbatza ospetsuarekin harreman estua du Zumaiako koro honek, eta parrokiko emanaldian saio bateratu bat eskainiko dute. San Pedro Abesbatzak obra bat estreinatuko du igandeko saioan: Que el amanecer... Hitzak Antxon Gonzalez Gabarain zenak idatzitako El Gran Caminante liburutik aterata daude, eta musika, berriz, Iker Gonzalez CobeagaSan Pedroko kideak konposatu du. Gonzalez bera izango da abuztuaren 10eko protagonista, Paperetik soinuen mundura izeneko hitzaldia eskainiko baitu. Beste bi herritar ere partaide izango dira aurtengoan: Telmo Egañak Baionako Choeur Go Swing gospel taldean abesten du, eta Jaiotz Osa dantzaria Lasala dantza konpainiarekin arituko da Hooked ikuskizunean.

Sarrerak eta Hamabostaldia Musika Jaialdiko ia emanaldi guztiak doakoak izango dira. Abuztuaren 3rako, astelehenerako, antolatutako haurrentzako Barrokino ikuskizunak bakarrik izango du sarrera, 2 eurokoa. Dagoeneko salgai daude turismo bulegoan. Donostiako Musika Hamabostaldiak urteroko konfiantza mantentzen du. Aurten, elkarlanean, Cuarteto Breton soka laukotearen kontzertua izango da Maria eta Jose ikastetxeko aretoan. ZUMAIAKO MUSIKA JAIALDIA. EGITARAUA Uztailak 31, ostirala. 20:00etan Mari kalean Klarinete maratoiko laukotea. Abuztuak 2, igandea. 20:00etan Parrokian San Pedro eta Landarbaso abesbatzak. Abuztuak 3, astelehena. 19:00. Aita Marin haurrentzat ikuskizuna, Teatro Paraiso: Barrokino . Abuztuak 4, asteartea. 20:00. Aita Marin piano kontzertua: Johann Sebastian Jazz, Iñaki Salvador eta Itziar Barredo. Abuztuak 5, asteazkena. 20:00. Mari kalean G. Mendizabal - A. Furundarena: Arnasak. Abuztuak 6, osteguna. 20:00. Komentuan musika barrokoa: El canto de Orfeo. Abuztuak 7, ostirala. 19:00. Kalejiran Euskorleans taldea. Abuztuak 8, larunbata. 20:00. Komentuan Baionatik Gospela: Choeur Go Swing. Abuztuak 9, igandea. 20:00. Maria eta Josen Cuarteto Breton Soka laukote klasikoa. Donostiako Musika Hamabostaldiarekin lankidetzan. Abuztuak 10, astelehena. 20:00. Alondegian hitzaldia Iker Gonzalez: Paperetatik soinuen mundura. Abuztuak 11, asteartea. 20:00. Odietan dantza: Organik- Carneros eta Lasala -Hooked . Abuztuak 12, asteazkena. 22:30. Mari kalean musika eta zinema: Javi Perez de Azpeitia eta Ostren Printzesa / Die Austerprinzessin (Ernst Lubitsch).


Ibarrako II. Mendi Martxa

Bidetxur Ibarrak antolatuta, Ibarrako II. Mendi Martxa.

08:00. Ibilbide luzea.

08:30. Ibilbide motza.

Izen-ematea doakoa.


Jada 25 dira Perun hildakoak larrialdi egoera ezarri zutenetik

Manifestariek Kongresua desegitea eta hauteskunde orokorrak deitzea eskatzen diote Dina Boluarte presidenteari.

Peruko agintariek berritu egin dute Pedro Castillo kargugabetu eta atxilotu ostean hasi ziren manifestazioetan hildakoen kopurua, eta 25era igo dute.

Ayacuchoko aireportuan izandako istiluetan beste pertsona bat hil dela jakinarazi dute osasun arduradunek. Aireportua indarrez hartzen saiatu dira manifestariak, eta Indar Armatuak oldartu zaizkie.

Abenduaren 7an estatu kolpe saiakeragatik Castillo kargugabetu eta atxilotu ostean, manifestariek Kongresua desegiteko eta hauteskunde orokorrak deitzeko eskatzen diote Dina Boluarte presidenteari.

Peruko Gobernuak larrialdi egoera ezarri zuen herrialde osoan 30 egunerako Castilloren aldeko protestei erantzuteko neurri gisa. Era berean, Armadak kalera ateratzeko eskubidea du herrialdeko puntu estrategikoak babesteko.


Ipuinen Txokoa

Miriam Mendoza ipuin kontalariak eskainitako saioa. 3 urtetik gorakoentzat.


Parte Zaharreko bizilagunek lo egiteko eskubidea aldarrikatuko dute performance baten bidez

Parte Zaharrean Bizi auzo elkarteak eta 7 Ordu Lo plataformak antolatuta, zarataren aurka protesta egingo dute maiatzaren 25ean. Egunero sufritzen duten arazoaren kontra protesta egiteko beste modu bat bilatzen saiatu dira, eta iaz Bilboko Ledesma kalean egin zuten performance bat hartu dute abiapuntu moduan: “Zerbait atsegina egin nahi genuen, eta jendearengana beste modu batean iritsi. Batzuek jada normalizatu egiten dute gure egoera, eta horri aurre egiteko beste modu bat bilatu nahi genuen”, adierazi dio Irutxuloko Hitzari Kattalin Ansorenak, Parte Zaharreko bizilagunak.

Santa Maria elizatik abiatuko dira 19:00etan, eta Plaza Berrirantz abiatuko dira. Virginia Imaz clown donostiarrak gidatuta egingo dute; berak gidatu zuen Bilbokoa. Klara Mendizabal sopranoak eta Iker Lauroba abeslari eta gitarristak goxo-goxo ireki eta itxiko dute protesta isil hau. Hogei bat pailazo inguruk parte hartuko dute eta pijama jantzita kalera irtengo dira lo egiteko asmoz, “adierazteko gure etxeetan ezin dugula lorik egin”. Hauen artean aurpegi ezagun batzuk ere izango dira.

Joan den apirilaren 26an, Zaratari Buruzko Kontzientziazioaren Nazioarteko Egunean, iragarri zuten zarataren aurkako mobilizazio gehiago egingo zituztela, eta maiatzaren 25ekoa izango da horietako bat. Bizilagunen asmoa da egun horretan urtero egitea “pijamada bat”.

No me vais a creer pero un grupo de clowns (7 Ordu Lo) 🤡vestidos de pijamas y con almohadas ha estado esta tarde en la calle Ledesma de #Bilbao repartiendo abrazos, durmiendo y concienciando sobre los efectos del ruido en horarios de descanso. pic.twitter.com/SNBeIi7V5T— Ecuador Etxea (@EcuadorEtxea) March 30, 2023

Clown eta aktoreek ibilbidean zehar informazioa banatuko dute, eta hiru aldarrikapen nagusi plazaratuko dituzte: “Udalari eskatzen diogu gure atsedenerako eskubidea berma dezan; ostalariei eta dendariei Parte Zaharrean errespetuz lan egin dezaten; eta bisitan datozenei eskatzen diegu gure hiriaz gozatzeko baina modu eredugarrian”.

Beste auzoetako batzuk ere batuko zaizkiela adierazi du Ansorenak. Beste auzo batzuetan ere hasi direlako zarataren eraginak nabaritzen. “Parte Zaharrean aspalditik daukagu arazo hau, eta gu gara auzorik masifikatuena. Etengabeko zarata dago auzoan. Egunero, eta udan goizeko ordubiak arte. Ondoren, goizeko seirak aldera auzoan sortzen den zabor guztia jasotzen hasten dira. Atseden hartzeko oso ordu gutxi uzten dizkigute. Gehiegizkoa da jasaten duguna”, salatu du Ansorenak.


Bi Harri txapelketako harri baldarrak kiroldegiko sarreran daude ikusgai

Igandeko Bi Harri txapelketan harri-jasotzaileek altxatu beharreko Jai Txiki eta Mollarri harri baldarrak ikusgai daude Aritzbatalde kiroldegiko sarreran.

Urtero egin ohi duten moduan, Aritzbatalde kiroldetiko sarreran jarri dituzte ikusgai Bi Harri harri-jasotze txapelketan kirolariek altxatu beharko dituzten harri baldarrak. Txapelketaren izenak berak dioen moduan, bi harri ziren hasieran ikusgai jartzen zituztenak, baina azken bi urteetan emkumeen lehia gehitu zaio gizonenari eta, beraz, lau harrirentzako tokia egin dute aurten, iaz bezala.

Bi Jai Txiki eta bi Mollarri harri izango dira protagonista igandeko lehian. Emakumeen Jai Txiki harriak 63 kilo ditu, eta 51 Mollarrik. Gizonetan, berriz, 117 kilo pisatzen ditu Jai Txikik, eta 119 Mollarrik. Pisua ez da harri baldarrek altxatzeko duten zailtasun bakarra, ordea. Forma irregularra dutenez, altxatzeko teknika zailagoa da, eta harri-jasotzaile bakoitzak bere erara moldatu behar izaten du harriari sorbalda gainerainoko jasoaldiak emateko.


Gizonezko baten gorpua aurkitu dute Lapatxen, eta zabortegia itxita dago

Eneko Etxeberria Azpeitiko alkateak komunikabideekin hitz egin du oraintxe. Baieztatu egin du zabortegiko langile batek aurkitu izana gorpua; "makinista batek zaborra zapaltzen ari zela aurkitu du gorpua", eta haren arduradunak alkateari deitu diola esan du, eta honek ertzainburuari. Oraintxe iritsi dira zabortegira epailea eta idazkaria, gorpua altxatu ahal izateko tramiteak burutzera. Auzitegiko anatomi institutura eramango dute laster gorpua. Orain zehazten ari dira zaborra nongoa den, hildakoaren jatorria zehazteko. Izan ere, Lapatxera Gipuzkoako hainbat eskualdetako zaborra iristen da. Zehazki esateko, 18 udaletakoa: Azpeitia, Azkoitia, Errezil, Beizama, Bidegoian, Zestoa, Aizarnazabal, Elgoibar, Eibar, Ermua, Soraluze, Mutriku eta Deba. Hildakoari buruz ez dute xehetasun gehiago eman. Bakarrik, gorpuak esku batean latexko eskularru bat eduki dezakeela, baina ez dute konfirmatzerik izan eskuan jantzita zuen ala ez. 14:30ak inguruan gizonezko baten gorpua aurkitu dute Lapatx zabortegian. Hala jakinarazi du Herrizaingo Sailak. Ertzaintza gertatutakoa ikertzen ari da, eta momentu honetan zabortegia itxita dago. Hainbat kamioi iritsi dira zaborrarekin nahiz beste material batzuekin, eta ezin izan dute sartu. Buelta ematen ari dira denak. Horregatik, zaborrarekin zer egin aztertzen ari dira momentu honetan. Zaborra nora bideratu, alegia.


154 positibo atzeman dituzte Gipuzkoan azken orduetan, herenegun baino dezente gutxiago

Herenegun baino berrehun positibo gutxiago zenbatu zituzten atzo Araban, Bizkaian eta Gipuzkoan, baina aipatzeko da 3.000 PCR proba gutxiago egin zituztela; proba egin zuten herritarren %5,3k eman zuten positibo. Atzo ere Gipuzkoan atzeman zituzten positibo gehien –154–, baina larunbatean baino askoz gutxiago izan ziren –263–. Nafarroan 546 positibo atzeman dituzte azken orduetan, eta bihartik aurrera hainbat neurri murriztaile ezarriko ditu gobernuak lurralde osoan.

Eusko Jaurlaritzaren Osasun Sailak atzemandako positiboen kopuruak nabarmen egin du behera Araban, Bizkaian eta Gipuzkoan: herenegun 564 zenbatu zituen hiru lurraldeetan; atzo, berriz, 364. Aipatzekoa da, ordea, egindako PCR proben kopurua ere nabarmen txikiagoa izan zela: 9.922 izan ziren herengun, eta 6.872 izan ziren atzo.

Herenegungo joerari eutsiz, atzokoan ere Gipuzkoan detektatu zituzten positiborik gehien –154–, baina, hala ere, larunbatean baino askoz gutxiago izan ziren, orduan atzeman baitzituzten pandemia hasi zenetik egun bakarrean izandako positibo gehien –263–. Bizkaian ere jaitsiera nabarmena izan du positiboen kopuruak: 244 izan ziren larunbatean, eta 140 atzo. Araban, ostera, herenegun baino hamabost positibo gehiago zenbatu zituzten atzo: 55 detektatu zituzten larunbatean, eta 70 izan ziren atzo.

Hiru lurralde horietako positibitate tasak Osasunaren Mundu Erakundeak gomendatutako %5aren gainetik segitzen du; hain zuzen ere, atzo PCR proba egin zuten herritarren %5,3k eman zuten positibo. Dena dela, hobera egin du tasa horrek, herenegun %5,7 izan baitziren proba egin zutenetatik positibo eman zuten herritarrak.

Atzo 22 lagun ospitaleratu zituzten koronabirusa tarteko Arabako, Bizkaiko eta Gipuzkoako ospitaleetan, eta 47 lagun daude ZIUn, atzoko kopuru bera. Herriz herriko datuak eta RO indizea bihar jakinaraziko ditu Osakidetzak.

Datu kezkagarriak utzi zituen atzo koronabirusak Nafarroan. Azken egunetako joerari jarraituz, gora egin dute positiboek: izan ere, atzokoan 546 positibo detektatu zituen Nafarroako Osasun Sailak. Gainera, 27 lagun ospitaleratu zituzten atzo lurralde horretan. Gaur egun, 281 pertsona daude Nafarroako ospitaleetan COVID-19a tarteko; horietatik 34 daude ZIUn. Nafarroako egoera kezkagarria dela eta, gaur gauerditik aurrera, gobernuak hainbat neurri murriztaile jarriko ditu indarrean lurralde osoan.


Tubacexek 500 langile kaleratuko ditu, nazioarteko plantilla osoaren %20a

Tubacexek 500 langile (plantillaren %20a) kaleratuko dituela iragarri du, krisia gainditzeko urtean 25 milioi euro aurreztu behar dituelako. Oraindik ez du zehaztu nola eragingo dien Laudioko eta Amurrioko lantegietako 800 langileei.

Konpainiaren azken memorian aitortutako 2.553 langileen -1.103 Espainian- %20 kaleratuko dituela iragarri du Tubacex enpresak astearte honetan; hau da, mundu osoan dituen 16 ekoizpen zentroetako 500 langile inguru utziko ditu kalean.

Araban, Laudioko eta Amurrioko lantegietan 800 langile daude, Tubacexen plantilla osoaren %30 baino gehiago. Plantillaren %20ko murrizketa lantoki guztietan modu parekatuan ezarriko balitz, 160 langileren kaleratzea suposatu lezake Aiaraldeko lantokietan; hala ere, oraindik ez dago horren inguruko datu ofizialik. Gaur egun, langileen %50 aldi baterako lan erregulazio espedientean (ABLEE) dago.

Enpresak azaldu duenez, murrizketak talde osoari eragingo dio, nazioarte mailan, baina ez du zehaztu zer neurritan eragingo dien EAEko instalazioei, hau da, Laudioko eta Amurrioko fabrikei, eta baita Bizkaiko Teknologia Parkean dituen bulegoei ere.

25 milioi euroko murrizketa

2021ean 25 milioi euroko murrizketa lortzea da iragarritako neurrien helburu nagusia, eta zuzendaritza-taldearen soldaten murrizketa ere hartu du bere gain. Tubacexeko kontseilari delegatu Jesus Esmorisek duela aste gutxi iragarri zuen enpresak "murrizketa garrantzitsu bat" egin beharko zuela krisia larriagotzen bazen, merkatuetan izandako beherakadaren ondorioz.

Enpresak azaldu duenez, egoera ekonomikoa nabarmen okertu egin da Covid-19aren ondorioz, eta salmenten "geldialdia" eragin du hainbat urteko perspektiban. 2020ko lehen hiruhilekoa 1,6 milioi euroko galerekin amaitu du Tubacexek.

"Ezin da etengabe bizi aldi baterako lan erregulazio espediente (ABLEE) batean", adierazi du enpresako zuzendariak. Enpresak azaldu du murrizketarekin "enplegu gehiena salbatu" nahi dutela.

Nazioarteko merkatua

Altzairu herdoilgaitzezko soldadurarik gabeko hodiak ekoizten ditu Tubacexek, batez ere petrolioaren erauzketaren merkatura zuzenduta, baita energia ekoizteko eta produktu kimikoak prozesatzeko instalazioetara ere.

Halaber, nazioartekotze-estrategia bat jarraituko duela berretsi du; izan ere, herrialde batzuek ekoizpen nazionala egotea exijitzen dute hodien eskaerak esleitzeko.

Asteazkenean bilera enpresa batzordeekin

LAB sindikatuak ohar bidez ohartarazi du ez duela Tubacexen kaleratzerik onartuko, ezta "langileen eskubide galera edo murrizketarik ekarriko duen akordiorik" ere. Sindikatuak azaldu duen bezala, asteazken honetan Amurrio eta Laudioko lantegietako enpresa batzordeekin duen bilerara "itxaron gabe" izan dute gaur kaleratzeen berri.

Enpresari leporatu diote kaleratzeak "langileen kostuak jaitsi beharrarekin justifikatu" eta "Covid-19ak sortutako egoeraz baliatu" izana. Izan ere, LABen arabera, enpresaren egoera ekonomikoa "nahikoa ona da lantegien etorkizuna bermatu ahal izateko", eta ziurtatu dute inolako berregituraketa prozesurik ez dela beharrezkoa: "Argi dago berregituraketa honek enpresaren estrategiari erantzuten diola eta ez arrazoi ekonomikoei".

"Albiste txar gehiago" zerumugan

Eusko Jaurlaritzako Ekonomiaren Garapen eta Azpiegituretako sailburu Arantxa Tapiaren esanetan, Tubacexen albiste txarrari "oso errealistak izanda aurre egin behar zaio", eta "albiste txar gehiago" iragarri ditu.

Bestalde, LABek dei egin dio Eusko Jaurlaritzari berma dezala Tubacexek ez duela enplegurik suntsituko, eta eskualdeko lantegietako lan baldintzak berma daitezela eskatu du.


Laugarren Muxiko Jaiak 450 dantzari inguru bilduko ditu

Igandean (hilak 14) muxikoek herria hartuko dute, laugarren Muxiko Jaia egingo baitute. 450 dantzari inguruk parte hartuko dutela aurreratu du udalak, Euskal Herri osotik etorritakoak. Eguraldi iragarpena txarra da, eta hala bada, goizeko hitzordua aldatuko dute. Soroetako pilotalekutik abiatuko dira euria eginez gero, handik Hondartza kiroldegira abiatuko dira, Alde Zaharra eta portutik pasatu gabe.

Ondorengoa da egitaraua:

11:30: Irteera Damarri plazatik, hiru suziri jaurtita. Lau trikitixa taldek parte hartuko dute. Kale Nagusitik Arma Plazara igoko dira. Bertan, erraldoiekin gozatzeko aukera izango dute etxeko txikienek.

12:00: Arma Plazan, Jeiki Hadi taldeko zazpi musikarik eguerdia girotuko dute, 12:00etatik 13:15era.

13:15: Erraldoien emanaldi txikia eta ondoren, Arma Plazatik San Pedro kalera abiatuko dira, erraldoi eta trikitilariz inguratuta.

13:30: Poteoa egingo dute San Pedro kalean. Dantzariak eta erraldoiak ere izango dira.

14:10: Kiroldegirako irteera trikitilariekin .

14:30: Bazkaria egingo dute Ardoran. Bazkalostean Jeiki Handikoek dantzan jarriko dituzte bertaratutakoak.

17:30: Muxikoak balio anitzeko pistan, Patxi Perezekin, 19:30ak arte.

20:00: Bukaera ekitaldia.


Martxoaren 8ko greba antolatzen hasi dira eskualdeko herrietan

Asteazkenean izan zuten lehenengo bilera, Azpeitiko Emakumeen Txokoan. Herrietako asanbladen ondoren, otsailaren 7an elkartuko dira berriz ere, Zestoan.

Urola Kostako Koordinadora Feministako kideak, Azpeitiko Emakumeen Txokoan. (Utzitakoa) Asteazkenean elkartu zen Urola Kostako Koordinadora Feminista Azpeitiko Emakumeen Txokoan. Emakumeen Askapenerako Nazioarteko Egunerako greba antolatzen ari da Euskal Herriko mugimendu feminista, eta gai hori izan zuten hizketagai Azpeitian egindako bileran. Koordinadorak jakinarazitakoaren arabera, eskualde mailan dinamika bateratuak antolatzea adostu zuten asteazkenean; baina herrietan greba nola "lurreratuko" den zehaztea izango da hurrengo hitzorduetako zeregina. Horretarako, asanbladak izango dira egunotan herriz herri. Egungo sistema sozial eta ekonomikoa emakumeek egindako lan ikusezinari esker mantentzen dela ikusarazi nahi dute grebaren bitartez. Gizartearen ongizatea eta aberastasuna lan horien bidez ahalbidetzen dela salatzeko baliatuko dute protesta. Hala, "sistemaren erdigunean merkatua egon beharrean, pertsonak eta bizitza egotea" aldarrikatu nahi dute martxoaren 8an. "Planto" egiteko deia Lau arlo izango ditu protestak: lan greba, zaintza greba, ikasle greba eta kontsumo greba izango da martxoaren 8koa. Emakumerik gabe herri oso bat geratzeko ahalmena dutela erakusteko baliatuko dute mobilizazioa. Antolatzaileen hitzetan, iaz Argentinan Bizirik egon nahi dugu lelopean antolatutako greba hartu dute erreferentziatzat. 70 herrialdek bultzatu zuten Hego Amerikan sortutako protesta. 2014an Bartzelonan sortutako Vaga de Totes mugimendua ere gogoratu dute: langabetuak, prekarioak, etxekoandreak, etxeko langileak, sexu-langileak, paperik gabeko etorkinak, erretiratuak eta lan mundu produktiboaren martxa ahalbidetzen duen lan erreproduktibo guztia egiten duten pertsonen eskubideak aldarrikatzen dituen mugimendua. Ohiko greba formatutik haratago, protestaren formatua birpentsatu nahi dute prozesu honen bitartez. Greba diseinatzen hasteko otsailaren 7an jarri dute hurrengo hitzordua, 19:00etan, Zestoan. Herrietako asanbladak egin ondoren, asmoak elkarbanatu eta dinamika lokalagoak martxan jartzeko beta hartuko dute bileran. Martxoaren 8ko mobilizazioetan ez ezik, prozesuan parte hartzera ere animatu nahi dituzte eskualdeko emakumeak.


Israelek miliziano palestinar bat hil du, hilabetez bilatu ondoren

Zisjordanian izandako sarekadan, beste 2 palestinar hil eta 40 pertsona zauritu dituzte; horietatik 4 egoera larrian daude.

Israeleko ejerzitoak Ibrahim Nabulsi miliziano palestinarra hil du astearte honetan Zisjordanian. Sarekadan beste bi palestinar hil dira eta 40 pertsona zauritu dituzte; horietatik 4 egoera larrian daude.

Nabusi Al-Aqsako Martirien Brigadaren komandantea zen, baina oraindik ez dute ziurtatu beste bi hildakoek talde armatu batekin harremana zutenik.

Soldatu israeldarrek Nabulsi bizi zen eraikina inguratu dute, Zisjordaniako iparraldean, eta eraikin horretatik gizon talde bat Israelgo tropei tiro egiten hasi dira, tiroketa bati hasiera emanda. Israelgo indarrek armamentu berezia erabili dute, sorbaldako misil bat, besteak beste.

Israelgo segurtasun agentziak jakinarazi du eraikin horretan lehergailuak eta beste arma batzuk aurkitu dituztela.


Bizitzak Gasteizko manifestaziorako autobusa antolatu du

ZUMARRAGA // Bizitza plataformak manifestazioa antolatu du larunbatean Gasteizen, itxialdiaren bigarren urteurrenaren bueltan. Bertara joateko autobusa ere jarri dute. Zumarragatik irtengo da. Orduan zehaztu gabe dago oraindik. Tokia hartzeko 639 285 413 telefonora deitu edo idatzi behar da. Itzulera 20:30ean izango da.


"Kalitatearen bila goaz"

Hondarribiako traineru jaitsieraren bezperetan hitz egin zuen Berria egunkariko kazetari zumaiarrak Jokin Gijarro herrikidearekin. Jaitsierak zertarako diren eta udarako bidean zer funtzio duten azaldu zuen Gijarrok, Zarauzko mutilen taldeko eta Zumaiako nesken prestatzaile fisikoak.

Udan azaltzen dira traineruak lehia ofizialera. Lau urtaroetatik bakarrean aritzen dira elkarren aurka. Udazkenaren zati bat, eta negu zein udaberri osoa prestatzen aritzen dira arraunlariak udarako. Luzea da gorputzak doitzeko bidea. Hori arintzeko eta prestakuntzaren barruko beste ariketa baten moduan, traineru jaitsierak izaten dituzte negutik uda artean.

Euskal Herrian, dagoeneko, jokatu dituzte hiru: Portugaletekoa, Sestaokoa eta Oriokoa. Etzi [atzo] dute Hondarribikoa, eta hilaren 26an, Pasai San Pedrokoa. Lehia ere badira estropada horiek, baina udara begirako prestakuntzaren zati dira gehiago. Besteak beste, erreminta eraginkorra prestatzaile fisikoentzat, udazkenetik hasten den bide amaigabe horien diseinatzaileentzat.

Jokin Gijarro (Zumaia, Gipuzkoa, 1987) da horietako bat. Telmo Deun traineruko patroi ohiak bere betiko taldeko emakumezkoen multzoa doitzen du fisikoan, Kike Manterola entrenatzailearekin elkarlanean, eta Zarauzko gizonezkoen prestakuntzaren ardura ere badu, Asier Puertas entrenatzailearekin bat. Inork baino hobeto daki udara begirako trabesia luzean zein fasetan dauden: «Oraindik bolumena edo karga sartzen ari gara. Baita intentsitatea ere tarteka, kalitatea esaten zaion hori». Hain justu, jaitsieretan lortu nahi izaten duten hori «Kalitatearen bila joaten gara estropada hauetan».

Irakurri artikulua osorik.


Derio eta Sondika arteko Euskotrenen zerbitzua eten da, bagoi bat trenbidetik irten baita

Ezbeharra 10:00ak aldera gertatu da eta ez da inor zauritu, baina tren zerbitzua bertan behera utzi dute eta Euskotrenek autobusak jarri ditu bidaiariak garraiatzeko.

Euskotrenen tren zerbitzua etenda gelditu da Loiun, bagoi bat trenbidetik atera delako. Konpainiak azaldu duenez, Derio eta Sondika arteko zerbitzua autobusez bideratu dute.

Ezbeharra 10:00ak aldera gertatu da, Euskotreneko konboi bat errailetatik atera denean Bilborako noranzkoan. 25 pertsona zeramatzan, baina ez da inor zauritu. Dena dela, tren zerbitzua bertan behera utzi behar izan dute, eta Euskotrenek autobusak jarri ditu bidaiarientzat. Ondorioz, zerbitzuan atzerapenak izan dira.